title: Mymmeli

text: Muumipeikko-sarjakuvissa Mymmeli on yksi vakituisista sivuhahmoista, ja hän esiintyy useammin kuin Pikku Myy. Sarjakuvissa Mymmelillä on taipumus rakastua usein ja nopeasti, ja unohtaa tarvittaessa yhtä nopeasti. Hänen rakkautensa kohteet ovat usein maskuliinisia miehiä, kuten urheilijoita, jotka eivät kuitenkaan tunnu välittävän hänestä. Lars Janssonin piirtämissä sarjakuvissa hänen vakioihastuksensa on Rinaldo-niminen jalkapalloilija. Sarjakuvissa Mymmeli kuvataan useimmiten Niiskuneidin ystäväksi. Hän asuu pienessä hökkelissä, jonka matalasta ovesta on kuljettava konttaamalla. Lars Janssonin piirtämissä tarinoissa Mymmelillä on rusetin sijasta ylisuuret kaulukset.


title: Mymmeli

text: "Muumilaakson tarinoissa" Mymmeli asuu Muumilaaksossa, mutta usein poissa sieltä pitkiä aikoja, jolloin Pikku Myy asuu Muumiperheen luona. Hänen kotinaan on pieni pyöreä talo. Mymmelin äänenä sarjassa on alkuperäisessä Yleisradion dubbauksessa Aila Svedberg, joka näyttelee myös Niiskuneitiä. Mymmelin ääni muistuttaakin Niiskuneidin ääntä, mutta on vähän matalampi ja nasaalisempi. MTV:n dubbauksessa Mymmelin äänenä toimii Carla Rindell. Sarjan ohessa tehdyssä elokuvassa "Muumipeikko ja pyrstötähti" hahmoa näyttelee Leena Uotila. Elokuvassa Mymmeli nähdään vain alussa, kun hän on lähdössä Muumitalosta ja jättänyt sisarensa Pikku Myyn Muumien hoiviin. Sarjassa Mymmelillä on vaaleanpunainen mekko, jossa ei ole rusettia, ja hän käyttää valkoisia korkokenkiä sekä sinisiä sukkahousuja. Sarjassa hänellä on myös romanttiset välit Poliisimestarin kanssa. Mymmeli esiintyy sarjan jaksoissa "Pikkuruiset vieraat", "Taikurin taika", "Rosvoja Muumilaaksossa", "Primadonna", "Muumipeikko rakentaa talon", "Vedenneito", "Timantti", "Kauhea Pikku Myy", "Naamiaiset", "Tuoli", "Talon maalausta", "Kohti etelää", "Muumipeikon kihlaus" ja aiemmin Suomessa esittämättömässä jaksossa "Syntymäpäiväyllätys". Jakson "Kohti etelää" lopussa hänet nähdään vain muutaman sekunnin ajan Pikku Myyn kanssa nukkumassa talviunta ja tässä jaksossa hän ei puhu lainkaan.


title: Dominick Arduin

text: Dominick Arduin (7. helmikuuta 1960 Pariisi – kadonnut maaliskuussa 2004) oli Suomessa vuodesta 1988 asunut ranskalainen seikkailija, joka katosi 6. maaliskuuta 2004 yritettyään ensimmäisenä naisena matkata yksin maantieteelliselle Pohjoisnavalle. Arduin asui elämänsä viimeiset 15 vuotta Lapissa toimien muun muassa Suomen Ladun tunturioppaana Kiilopäällä Urho Kekkosen kansallispuiston alueella.


title: Dominick Arduin

text: Dominick Arduin oli kiinnostunut luonnosta, ja seikkailu oli hänen intohimonsa. Arduin oli hankkinut liikunnanohjaajan koulutuksen, ja hänellä oli monipuolinen urheilullinen ja liikunnallinen tausta. Arduin työskentelikin häntä kiinnostavissa ammateissa. Arduin saavutti eläessään myös urheilullisia voittoja, hän on muun muassa melonnan juniorien Ranskan mestari.


title: Dominick Arduin

text: Arduin katosi matkallaan maantieteelliselle Pohjoisnavalle maaliskuussa 2004. Yleisesti uskotaan, että hiihtäen liikkunut Arduin on hukkunut maaliskuun 2004 aikana pudottuaan railoon tai vajottuaan heikkoihin jäihin. Viimeiset löydetyt jäljet päättyivät suuren railon reunalle luoteeseen Komsomoletsin saaren pohjoiskärjestä, josta Arduin oli lähtenyt hiihtäen matkaan. Marraskuussa 2004 Dominick Arduinin suomalainen edunvalvoja pyysi Helsingin käräjäoikeudelta ranskalaisseikkailijan julistamista kuolleeksi. Päätöstä kuolemasta ei voitu tuolloin antaa, koska käräjäoikeus katsoi, ettei tapaus täyttänyt kuolleeksi julistamisen ehtoja.


title: Dominick Arduin

text: Dominick Arduin julistettiin lopulta kuolleeksi Lapin käräjäoikeuden 9. syyskuuta 2005 tekemällä päätöksellä. Kuolleeksi julistamista hakivat Arduinin edunvalvoja, varatuomari Sami Tervahauta, ja Arduinin sisarukset.


title: Dominick Arduin

text:
Syyskuussa 2004 julkaistiin pohjoissuomalaisen toimittajan Sven Pahajoen kirja Dominick Arduinista. Kirja "Dominick Arduin, Seikkailijan salaisuus" (Revontuli 2004, ISBN 9789525170405) käsitteli Arduinin elämää – Pahajoki sai tutkiessaan naisen taustoja selville, että hän oli Suomessa asuessaan pitkälti sepittänyt oman elämäntarinansa toimittajille ja ystäville.
Sven Pahajoki on julkisuudessa esittänyt arvailuja, että Arduin on saattanut lavastaa oman kuolemansa.
Pahajoki johti Jatulin Tarhat -yhdistystä, joka oli mukana rahoittamassa Arduinin etsintöjä.


title: Joseph Schumpeter

text: Joseph Alois Schumpeter (8. helmikuuta 1883 – 8. tammikuuta 1950) oli alun perin itävaltalainen, sittemmin yhdysvaltalainen taloustieteilijä, joka luetaan alansa vaikutusvaltaisimpiin edustajiin 1900-luvun ensimmäiseltä puoliskolta.


title: Joseph Schumpeter

text: Schumpeter syntyi Trestissä (joka kuuluu nykyään Tšekin tasavaltaan, mutta tuolloin Itävalta-Unkariin), ja aloitti uransa tunnetun talousteoreetikon, Eugen von Böhm-Bawerkin, opetuksessa. Schumpeteristä tuli antropologian professori Czernowitzin yliopistoon (joka kuuluu nykyään Ukrainaan, mutta oli tuolloin saksankielinen) vuonna 1911. Hän siirtyi myöhemmin Grazin yliopiston professoriksi ja toimi tuossa virassa ensimmäiseen maailmansotaan asti. Vuosina 1919–1920 hän toimi Itävallan valtiovarainministerinä ja vuosina 1920–1924 hän oli Biederman Bank -nimisen liikepankin johtaja. Näissä viroissa Schumpeter ei saavuttanut suurempaa menestystä. Vuosina 1925–1932 hän oli professorina Bonnin yliopistossa. Natsien nousun myötä hän siirtyi Yhdysvaltoihin, Harvardiin, jossa hän opetti vuosina 1932–1950 eli kuolemaansa asti. Schumpeteria ei pidetty erityisen hyvänä opettajana, koska hän yritti aina laittaa suuren määrän asiaa yhteen luentoonsa. Kuitenkin hän sai oppilaidensa joukosta uskollisten seuraajien koulukunnan.


title: Joseph Schumpeter

text: Vaikka Schumpeter oli Yhdysvalloissa toimineen Ekonometrisen yhdistyksen perustajajäsen, hän ei ollut matemaatikko, vaan painotti teoreettisessa työssään sosiologisen ymmärryksen siirtämistä taloustieteeseen. Myöhemmin on sanottu, että Schumpeterin ajatuksia talouden sykleistä ja talouskehityksestä ei olisi voitu mallintaa hänen aikansa matematiikalla, koska niissä olisi tarvittu epälineaaristen dynaamisten järjestelmien käyttöä.


title: Joseph Schumpeter

text: Schumpeterin postuumisti julkaistu "History of Economic Analysis" (Taloustieteellisen analyysin historia, ei suom. ) osoittaa hänen suuren oppineisuutensa, joskin joitakin hänen esittämiä näkemyksiä on pidetty jopa hieman omituisina. Esimerkiksi Schumpeter piti 1700-luvun suurimpana taloustieteilijänä Adam Smithin asemasta Turgotia. Osa Schumpeterin mielipiteistä selittyy osin sillä, että hänen mielestään taloustieteellisellä analyysillä on yksi yleinen järjestelmä, jonka perustajana hän pitää Leon Walrasia. Muut taloustieteilijät arvioidaan kirjassa sen perusteella, kuinka pitkälle heidän työstään voidaan löytää Walrasin teorian piirteitä. John Maynard Keynesiä ja David Ricardoa Schumpeter arvosteli liiallisesta nojautumisesta abstrakteihin malleihin, joissa muuttujat muutamaa lukuun ottamatta olivat muuttumattomat. Tällaisista malleista saa sen käsityksen, että yksi vaikutus aiheuttaa aina samat seuraukset. Schumpeterin mukaan pitkälle abstrakteista malleista ei kuitenkaan voida kovinkaan luotettavasti vetää johtopäätöksiä talouspolitiikan suhteen.


title: Joseph Schumpeter

text: Schumpeterin tärkein anti taloustieteelliselle analyysille oli teoria suhdannevaihtelusta ja talouskehityksestä. Teoria yhdistää innovaatiot, suhdannevaihtelun ja talouskehityksen. Schumpeterin mallissa talouden toiminnan "kehämäinen virta" johtaa muuttumattomaan tilanteeseen, mikäli siitä lasketaan pois kaikki innovaatiot. Tasapainotilan selittää Walrasin tasapainoteoria, mutta itävaltalaisen taloustieteen tapaan Schumpeter kuitenkin näkee, että yrittäjät innovaatioillaan rikkovat tasapainotilan, mikä on talouskehityksen syy. Talouskehitys etenee syklisesti, ja erilaisia talouden syklejä on olemassa useammissa eri aikaskaaloissa. Kirjoituksillaan Schumpeter elvytti venäläisen taloustieteilijä Nikolai Kondratijevin ajatuksen pitkän aikavälin (kuten 50 vuoden) taloussykleistä.


title: Joseph Schumpeter

text: Innovaatiot ovat Schumpeterin mukaan tuotantotekijöiden uudelleenjärjestelyä, joiden avulla saadaan tehokkaampaa tuotantoa ja päästään käsiksi voittoihin (kunnes muut alan tuottajat omaksuvat samat innovaatiot, jolloin tilanne taas tasaantuu). Innovaatioita tekevät yrittäjät, ja yrittäjäksi Schumpeter määrittelee jokaisen, mukaan lukien osakkeenomistajat ja ketkä tahansa firmassa työskentelevät tahot, jotka osallistuvat tuotantotekijöiden uusien yhdistelmien toteuttamiseen. Innovaatioita tekevät Schumpeterin mukaan useimmiten uudet yrittäjät, joilla ei ole innovaatioon tarvittavaa pääomaa. Sen takia rahoituksella on keskeinen rooli talouskehityksessä. Pääomaksi Schumpeter kutsuu sitä rahoitusta, olkoon se missä muodossa tahansa, joka rahoittaa innovaatiot. Rahamarkkinoilla toimivat pääoman välittäjät taas ovat Schumpeterin teoriassa kapitalisteja. He ikään kuin tyhjästä luovat yrittäjien tarvitsemaa ostovoimaa, joka maksetaan myöhemmällä voitolla.


title: Joseph Schumpeter

text: Yleisen käsityksen mukaan myöhemmät taloustieteilijät eivät ole kuitenkaan onnistuneet empiirisesti todentamaan systemaattisten taloussyklien olemassaoloa. Talouskasvuun vaikuttavilla suurilla muutoksilla ei ole valtavirran taloustieteessä Schumpeterin ajattelusta poiketen mitään yleistä teoriaa, vaan ne selitetään enemmän ad hoc -pohjalta.


title: Joseph Schumpeter

text: Schumpeterin ajattelussa on osin yhteneväisyyksiä Keynesin ajatusten kanssa. Hänen mukaansa walrasilainen tasapainoteoria ei ole riittävä talouskehityksen keskeisten piirteiden selittämiseen. Schumpeter niin ikään ajatteli, että yrittäjä tarvitsee tuotannon rahoittamiseksi pitkälle kehittyneen kapitalistisen rahoitusjärjestelmän, johon kuuluu paljon erityyppisiä luottoa myöntäviä instituutioita. Taloustieteilijät voidaan jakaa niihin, jotka painottavat "reaalitalouden" analyysiä ja pitävät rahaa pelkkänä huntuna, ja toisaalta niihin, jotka näkevät rahainstituutiot erillisenä muusta taloudesta ja pitävät rahaa omana tärkeänä voimanaan talouselämässä. Tämä on merkittävä jakolinja, ja tässä kohtaa voimme huomata, että sekä Schumpeter että Keynes edustivat jälkimmäistä kantaa. Näistä yhteneväisyyksistä huolimatta talouspoliittisesti konservatiivinen Schumpeter hylkäsi keynesiläisyyden.


title: Joseph Schumpeter

text: Schumpeterin kenties tunnetuin kirja on "Capitalism, Socialism, and Democracy". Kyseinen kirja alkaa Karl Marxin ajattelun analyysillä, jossa Schumpeter suhtautuu Marxiin varsin myötätuntoisesti. Schumpeter näkee Marxin tavoin, että sosialismi tulee korvaamaan kapitalismin, mutta kuitenkin eri syistä kuin mitä Marx ajatteli. Tässä teoksessa Schumpeter käyttää kuuluisaa ilmaisuaan "luovasta tuhosta", joka on hänen mukaansa kapitalismin keskeinen piirre. Tämä ilmaisu viittaa siihen, miten vanhat tavat tehdä asioita tuhoutuvat ja uudet tulevat tilalle. Schumpeterin mukaan kapitalismin menestyminen johtaa tietynlaisiin firmojen muotoihin ja edistää tietynlaisia arvoja yhteiskunnassa. Nämä kehityskulut tulevat kohtaamaan vastustusta erityisesti intellektuellien keskuudessa. Yritysten vaatima sosiaalinen ja intellektuaalinen ilmapiiri katoaa kapitalismin korkeissa kehitysvaiheissa, ja yhteiskunta tulee siirtymään johonkin sosialismin muotoon. Tämä siirtymä ei Schumpeterin mukaan tapahdu vallankumouksen vaan parlamentaarisen politiikan ja sosiaalidemokraattisten puolueiden myötä. Analyysissään Schumpeter painottaa, että hän ei esitä poliittisia ohjeita, vaan ainoastaan pyrkii ennakoimaan tulevaisuutta.


title: Joseph Schumpeter

text: Jonkin aikaa kuolemansa jälkeen Schumpeterin ajatukset olivat hyvin vaikutusvaltaisia heterodoksien taloustieteilijöiden keskuudessa varsinkin Euroopassa, missä oltiin kiinnostuneita teollisen organisaation teoriasta, evolutionaarisesta taloustieteestä sekä talouskehityksen teoretisoinnista. Näiden tutkijoiden muita innoittajia olivat Keynes, Marx sekä Thorstein Veblen. Nykyään Schumpeter nähdään taloustieteen valtavirrasta erillisenä hahmona. Sen sijaan reaalitaloutta koskevan politiikan suhteen hänen voidaan tulkita olevan oman aikamme keskiössä – hänhän painotti innovaatioiden roolia, ja juuri innovaatiot ovat keskeinen talouspolitiikan käsite nykyään.


title: Television

text: Television oli yhdysvaltalainen rockyhtye, jonka Tom Verlaine ja Richard Lloyd perustivat New Yorkissa 1973. Yhtye julkaisi vain kaksi LP-levyä, joista varsinkin ensimmäinen eli "Marquee Moon" (1977) luetaan yleisesti rockhistorian klassikkojen joukkoon. Musiikillisesti Television edusti The Velvet Undergroundiin palautuvaa New Yorkin ”taidepunkia”, joka erosi tunnetummasta brittiläisestä punkrockista muun muassa älyllisyyttä tavoittelevan tyylinsä ja pitkien kitarasoolojen johdosta.


title: Television

text: Yhtye teki paluun 1990-luvun alussa sekä vuonna 2001.


title: James Fenimore Cooper

text: James Fenimore Cooper (15. syyskuuta 1789 – 14. syyskuuta 1851) oli yhdysvaltalainen kirjailija.


title: James Fenimore Cooper

text: Cooper opiskeli Yalen yliopistossa, mutta hänet erotettiin kurittomuuden takia, jolloin perhe lähetti hänet merille. Kuusi vuotta palveltuaan hän erosi laivastosta ja asettui Otsego-järvelle sukutilalleen.


title: James Fenimore Cooper

text: Erityisesti Cooper muistetaan romaanikirjailijana, joka kirjoitti lukuisia meritarinoita ja historiallisia, romanttisia kertomuksia. Cooperista tuli Yhdysvaltain länteen sijoittuvan intiaaniromaanin isä. Cooperin romaanien tarinoissa on myös vakavampi juonne, jossa heijastuu Yhdysvaltojen historiallinen kehitys ja henkilöiden valinnat hyvän ja pahan välillä.


title: James Fenimore Cooper

text: Tunnetuin on "Nahkasukka"-sarja, jonka päähenkilö on Natty Bumppo. Natty Bumppon intiaaniystävä on Chingachgook ja tämän poika Unkas. Sarjassa Nattyn elämää kuvataan kuudenkymmenen vuoden ajan. Natty on rehti eränkävijä ja Chingachgook on ”jalo villi”. Sarjan kuuluisin teos on "Viimeinen mohikaani", jota monet pitävät hänen pääteoksenaan. Se on kirjoitettu antiikin tragedian kuosiin, rakkaus ja tulevaisuus väistyvät kuoleman ja koston edessä.


title: James Fenimore Cooper

text: Sarja ilmestyi epäkronologisessa järjestyksessä: nuoruudenkuvaus "Hirventappaja" ilmestyi viimeisenä, kun lukijat halusivat tietää kuinka Nattysta tuli Haukansilmä. Nimen antaa kuoleva irokeesi, ja entinen siirtyi siihen asti nimellä "Hirvensurma" tunnetulle rihlakiväärille. "Ruohoaavikko", joka on päätösosa, ilmestyi kolmantena. "Haukansilmä" sijoittuu ajallisesti "Hirventappaja"n ja "Viimeisen mohikaanin" väliin.


title: James Fenimore Cooper

text: Kirjailijan tytär Susan Fenimore Cooper (1813–1894) oli tunnettu kirjailija ja filantrooppi.


title: Tyviö

text: Tyviö (vanhentuneelta nimitykseltään tyvikenttä) on heraldiikassa varsinainen airutkuvio, joka viittaa kilven alaosaan. Se ulottuu kilven reunasta reunaan ja käsittää vajaan kolmanneksen kilven alasta. Tyviön reuna ei ole aina tasainen, vaan se voi olla esimerkiksi aalto- tai sahakoroinen.


title: Airutkuvio

text: Airutkuvioilla tarkoitetaan heraldiikassa tiettyjä vakiintuneita tapoja kuvioida vaakunakilpeä. Ne ovat geometrisia kuvioita ja ulottuvat kilven reunoihin asti. Heraldiset kuviot jaotellaan usein varsinaisiin airutkuvioihin, airutkuvioiden lähisukulaisiin, risteihin ja yleiskuvioihin. Suomessa airutkuviot sijoitetaan aina kilvelle, ei kilpeen. Ne ovat siis plastisessa vaakunassa kohokuvioita. Monessa muussa maassa airutkuvioita tai ainakin osaa niistä pidetään kilven jakoina.


title: Airutkuvio

text: Airutkuvioiden alkuperän on arveltu olevan eri muotoihin asetelluissa puisissa ja rautaisissa tangoissa, joita on käytetty kilven osien kiinnittämiseen ja kilven vahvistamiseen.


title: Erkki Liikanen (muusikko)

text: Erkki Ilmari Liikanen (s. 16. huhtikuuta 1943 Viipuri) on suomalainen laulaja, lauluntekijä, näyttelijä ja rumpali.


title: Erkki Liikanen (muusikko)

text: Erkki Liikanen otti laulajauransa ensiaskeleita ollessaan kiertueella Veikko Ahvenaisen orkesterin kanssa 1960-luvun alussa. Ensilevytys oli vuonna 1962 tehty "Hiiri Gonzales" (Sauvo Puhtilan sanoitus, alkuperäiskappale oli nimeltään ”Speedy Gonzales”). Liikanen soitti noihin aikoihin myös rumpuja sekä Erik Lindströmin että Pertti Metsärinteen yhtyeissä. 1960-luvun tunnetuimmat levytykset olivat "Kun hämärtää" (1965) ja "Manzanilla" (1963), joka oli duetto Arja Tuomarilan kanssa.


title: Erkki Liikanen (muusikko)

text: Vuonna 1965 levytetty lännenballadi "Mua älä hylkää" saneli laulajan tyylin jatkossa. Countrya on ollut usein mausteena myös myöhemmässä tuotannossa. Vuosikymmenen vaihteessa Liikanen oli mukana lauluduossa Heput, joka levytti mm. kappaleen "Kuljen kuljen", joka oli käännösversio "Proud Mary"stä.


title: Erkki Liikanen (muusikko)

text: Erkki Liikanen esiintyi komediallisessa televisiosarjassa Katapultti (1971-1972). Lisäksi Liikanen näytteli myös muutamissa elokuvissa. 1970-luvun puolivälissä syntyi country-henkinen pitkäsoitto nimeltään "Aikapommi" yhdessä Kari Tapion kanssa. Levyltä löytyy hittikappale "Meiä Veera", karjalan murteella tehty suomennos amerikkalaisesta kantrikappaleesta. Samaan aikaan Liikanen näytteli ja lauloi Merirosvoradiossa ja aloitti menestyksekkään osallistumisputken Syksyn Sävel -kilpailuihin kappaleella Evakkoreki (1975). Liikasen huumorirallit valloittivat listat seuraavina vuosina ja myöhemminkin syntyi vielä mm. kappale "Lampata" (1989).


title: Erkki Liikanen (muusikko)

text: Vuodesta 1976 lähtien Erkki Liikanen esiintyi vuosikausia "Seura"-lehden mainoskasvona laulajanuransa ohella. 1980-luvulla hän harjoitteli klassista laulua ja teki joitakin kirkkokonsertteja. Viimeisimmät levyt ovat olleet selkeitä kokonaisuuksia teemoiltaan: "Juha Vainion lauluja" (1997) yhdessä Aarno Ranisen johtaman Kotkan kaupunginorkesterin kanssa ja "Lapin lentojätkä rento" (2002), joka sisältää uusia sovituksia Lappi-aiheisista lauluista.


title: Erkki Liikanen (muusikko)

text: Erkki Liikasen ja Sanna Mansikkaniemen yhteistyönä syntynyt lastenmusikaali "Saastepeikko" kantaesitettiin Forssassa vuonna 2002 Lounais-Hämeen Musiikkipäivien tuotantona. Musikaalin pohjalta julkaistiin myös satukuunnelma-CD-levy vuonna 2006


title: Erkki Liikanen (muusikko)

text: Liikanen levytti jääkiekkoseura SaiPan kannustuslaulun ”Lätkä lentää” alkuperäisen version vuonna 1981. Hän on tehnyt myös Turun Palloseuran maalilaulun ”Maali se on hunajata”. Vuonna 2010 Liikanen levytti FC Hämeenlinnan seuralaulun ”Linna linna linna”.


title: Erkki Liikanen (muusikko)

text:
Liikanen on tunnettu myös imitoinnin taidosta.
Erkki Liikanen oli 1970-luvun lopulla suosituimpia suomalaislaulajia "Syksyn Sävel" -kilpailussa saavutetun menestyksen myötä. Hän osallistui kilpailuun vuosina 1975, 1976, 1977, 1983, 1984 ja 1989. Liikanen voitti humoristisilla iskelmillään kilpailun vuosina 1975 ja 1976 ja sijoittui toiseksi muilla osallistumiskerroillaan. Kaikki kappaleet ovat Liikasen sävellyksiä ja sanoituksia.


title: Konetykki

text: Konetykki eli pikatykki on räjähtäviä ammuksia eli kranaatteja ampuva asejärjestelmä, jolla voidaan ampua sarjatulta. Toisin sanoen aseen lataaminen ja laukaiseminen tapahtuu automaattisesti. Raskaammat automaattilatauksella varustetut tykit, kuten esimerkiksi taistelupanssarivaunujen pääaseet eivät ole konetykkejä, sillä niille on tyypillistä yksittäislaukaisu sekä hitaampi tulinopeus. Ensimmäinen konetykki oli Hiram Maximin 1880-luvun lopussa suunnittelema 37 mm Q.F. 1 pounder eli ”pom-pom”.


title: Konetykki

text: Konetykki on toiminnaltaan kuin konekivääri, jonka kaliiberi kuitenkin on yli 20 millimetriä, jolloin se täyttää tykin kriteerit. Konetykki saa yleensä käyttövoimansa omasta rekyylistään joko suoraan lukon tai ruutikaasujen välityksellä.


title: Konetykki

text: Konetykin ongelmaksi muodostuu pikatulen vuoksi aseen jäähdytys. Tämän vuoksi on kehitetty Gatling-tyyppisiä aseita, joissa on useampi kuin yksi putki. Putkiryhmään kuuluu useampia pituusakselin ympäri pyöriviä putkia, jotka mahdollistavat suuren tulinopeuden, jopa yli 6 000 laukausta minuutissa. Tällaisia ovat esimerkiksi yhdysvaltalainen M61 Vulcan ja venäläinen AK-630.


title: Konetykki

text: Lisäksi on olemassa revolveritykkejä, joissa on yksi putki, mutta jonka laukaisukoneistossa on revolverin rullaa muistuttava pyörivä osa, jossa on kerrallaan useampi patruunalaukaus. Esimerkki revolveritykistä on Mauser BK 27 -lentokonetykki, jonka tulinopeus on 1 700 laukausta minuutissa.


title: Konetykki

text: Jotkin konetykit, kuten yhdysvaltalaiset 30 millimetrin M230 Chain Gun tai 20 millimetrin M61 Vulcan, saavat käyttövoimansa erillisestä hydraulisesta tai sähköisestä voimanlähteestä. Chain gun -tyyppisessa konetykissä lataus- ja laukaisukoneistoa käyttää erillinen sähkömoottori. Tämän etuna on, että laukeamaton patruuna ei pysäytä tykkiä, vaan tykin sulkukoneisto vetää laukemattoman patruunan ulos aivan samoin kuin ammutun hylsyn. Chain gunit eivät siis voi toimia ilman erillistä virtalähdettä, ellei siihen ole lisätty käsikäyttömahdollisuutta. Suomessa CV-9030 FIN -rynnäkköpanssarivaunujen pääaseena on yhdysvaltalainen Bushmaster II Mk. 44 mod. 2 -konetykki, joka toimii Chain gun -periaatteella. Asetta valmistaa nykyään ATK Gun Systems.


title: Konetykki

text: Konetykkeihin on olemassa paljon erilaisia ampumatarvikkeita, joiden päätyypit ovat panssariammukset ja sirpalekranaatit.


title: Konetykki

text: Konetykkejä valmistettiin jo ennen toista maailmansotaa, etupäässä ilmatorjuntaan, mutta myös panssarintorjuntatykeiksi. Suomeen saatiin talvisodan aikana jonkin verran tanskalaisia 1930-luvulla suunniteltuja 20 mm Madsen-konetykkejä kevyellä kaksipyöräisellä lavetilla. Tällaisella lavetilla varustettuna Madsen oli tarkoitettu panssarintorjuntaan. Madsen-pst-tykistä käytettiin Suomessa nimeä 20 PstK/40, se ampui 350 laukausta minuutissa ja kykeni läpäisemään 100 metrin päästä 25 millimetriä panssariterästä ja 500 metrin päästä vielä 16 millimetriä.


title: Konetykki

text: Saksalaiset olivat ennen toista maailmansotaa huomanneet konetykin käyttökelpoisuuden lentokoneiden aseena. Saksalaisten jokaisessa sodanaikaisessa hävittäjälentokonetyypissä oli aseistuksena vähintään yksi konetykki, yleensä joko 20 mm MG FF tai MG 151/20 tai 30 mm MK 103 tai MK 108. Sodan loppua kohden konetykki oli jo hyvin yleinen hävittäjien aseena. Jo 1930-luvulta alkaen konetykki oli myös erityyppisten ajoneuvojen aseena, esimerkiksi panssariautoissa ja kevyissä panssarivaunuissa (esimerkiksi Panzerkampfwagen II, jossa oli yksi 20 mm konetykki). Nykyään rynnäkköpanssarivaunut ja monet jalkaväen taisteluajoneuvot sekä tiedustelupanssarivaunut on aseistettu 20–40 mm konetykein.


title: Konetykki

text: Melkeinpä tärkein konetykin käyttötarkoitus on kuitenkin ollut ilmatorjunta, mihin niitä käytettiin jo ensimmäisessä maailmansodassa. Ilmatorjuntaan käytetään nykyään 20–57 mm konetykkejä. Tykkien merkitys ilmatorjunnassa on kuitenkin vähentynyt ohjusten vallatessa pääaseen paikan. Nykyään ilmatorjunnassa konetykkejä käytetään lähi- ja omailmatorjuntaan.


title: Konetykki

text: Esimerkkejä konetykeistä on M2 Bradley -rynnäkköpanssarivaunussa oleva 25 mm M242 Bushmaster, A-10 ”Warthog” -rynnäkkökoneessa oleva 30 mm GAU-8, sekä 35 mm Oerlikon KDA, 23 mm ZU-23 ”Sergei”, Boforsin 40 mm ilmatorjuntatykki ja 20 mm General Electric M61A2 Vulcan (F-18 Hornet), joista neljä viimeksi mainittua ovat myös Suomen puolustusvoimien käytössä.


title: Accept

text: Accept on Solingenin kaupungissa Saksassa 1970-luvun puolivälissä perustettu metalliyhtye. Yhtyeen läpimurto tapahtui vuonna 1983 julkaistulla "Balls to the Wall" -albumilla, joka on yhtyeen myydyin levy.


title: Accept

text: Acceptia pidetään eräänä keskeisenä vaikuttajana heavy metalin kehitykselle 1980-luvulla. Yhtyettä on pidetty yhtenä ensimmäisistä saksalaisista speed metal -yhtyeistä. Sen musiikissa yhdistyvät nopeat tempot ja voimakkaat riffit. Yhtye on vaikuttanut myös thrash metal -tyylilajin kehittymiseen.


title: Accept

text: Accept toimi aluksi harrastelijamaisesti ja teki ainoastaan satunnaisia esiintymisiä rockfestivaaleilla. Yhtye alkoi toimia aktiivisemmin 1970-luvun loppupuolella kitaristi Wolf Hoffmannin ja basisti Peter Baltesin liityttyä siihen. Accept osallistui Pop-Rhein – Festival -nimiseen kilpailuun syyskuussa 1977 ja sijoittui siinä kolmanneksi. Kilpailun ansiosta Accept sai levytyssopimuksen saksalaiselta Brain Recordsilta. Yhtyeen ensimmäiseen vakituiseen kokoonpanoon kuuluivat perustaja ja keskeinen hahmo Udo Dirkschneider, yhtyeen pitkäaikainen kitaristi Wolf Hoffmann, basisti Peter Baltes sekä kitaristi Gerhard Wahl ja rumpali Frank Friedrich, jotka kuitenkin jättivät yhtyeen sen ensimmäisen albumin jälkeen, koska eivät olleet kiinnostuneita ammattimuusikon urasta.


title: Accept

text: Yhtyeen esikoisalbumi "Accept" julkaistiin vuonna 1979. Wolf Hoffmannin mukaan albumi oli vain kokoelma kappaleita, joita he olivat soittaneet yhtyeen ensimmäisten vuosien aikana ja se oli yhdistelmä erilaisia musiikkityylejä. Udo Dirkschneiderin mielestä oli hienoa olla ensimmäistä kertaa äänitysstudiossa, mutta itse albumi ja sen vähäinen myynti olivat pettymyksiä. Levy oli kuitenkin tärkeä ensiaskel, joka mahdollisti pääsyn soittamaan Saksan naapurimaihin Belgiaan, Alankomaihin ja Ranskaan.


title: Accept

text: Jörg Fischer ja Stefan Kaufmann tulivat Wahlin ja Friedrichin tilalle ja yhtye julkaisi vuonna 1980 toisen albuminsa, "I’m a Rebel", joka toi lisää julkisuutta. Acceptin jäsenten mukaan heitä painostettiin tekemään hittikappaleita. Levy-yhtiö tarjosi yhtyeelle albumin nimikappaleen ”I’m a Rebel”, jonka oli säveltänyt ja sanoittanut nimeä George Alexander käyttänyt Alex Young. Kappale oli omistettu hänen veljelleen AC/DC:n Angus Youngille. AC/DC oli myös nauhoittanut sen ensimmäisenä, mutta sitä ei koskaan julkaistu. Kappaleesta tuli Acceptin ensimmäinen hitti, ja siihen kuvattiin yhtyeen ensimmäinen musiikkivideo.


title: Accept

text: Vuonna 1981 Accept julkaisi albumin "Breaker". Udo Dirkschneider on kertonut, että "I’m a Rebelin" tekemisestä saadun kokemuksen avulla he olivat päättäneet tehdä sellaisen albumin, jonka he itse halusivat, eivätkä antaneet kenenkään muun vaikuttaa siihen, miltä heidän musiikkinsa kuulostaa. Dirkschneiderin mielestä "Breaker" on heidän parhaita albumejaan ja se aloitti yhtyeen parhaan aikakauden. Samana vuonna yhtye palkkasi manageriksi Gaby Hauken, ja Accept pääsi mukaan Judas Priestin World Wide Blitz -kiertueelle. Wolf Hoffmann on sanonut "Breaker"-albumista, ”etteivät he enää yritä olla ketään muita, eivätkä yritä tehdä enää hittejä”.


title: Accept

text: "Restless and Wild" julkaistiin lokakuussa 1982. Kitaristi Jörg Fischer oli lähtenyt yhtyeestä juuri ennen nauhoitusten alkamista ja hänen tilalleen palkattiin Jan Koemmet. Herman Frank kuitenkin korvasi Koemmettin ennen levyn julkaisua. "Restless & Wild" oli Acceptin ensimmäinen levy, joka nauhoitettiin Dieter Dierksin studiossa. Albumin miksasi Michael Wagener, joka oli 1960-luvulla soittanut Udo Dirkschneiderin kanssa myöhemmin Acceptiksi muodustuneessa Band X:ssä.


title: Accept

text: "Breakerin" ja "Restless and Wildin" aikoihin kehittyivät Acceptin soundin keskeiset elementit, joita olivat laulaja Dirkschneiderin murisevan kimeä ääni, nopeat riffit, tiukka rytmiryhmä ja mahtipontiset kertosäkeet. Yhtyettä onkin pidetty eräänä eurooppalaisen power metalin luojista sekä speed metalin synnyttäjistä. "Restless and Wild" -levyllä olevan kappaleen ”Fast as a Shark” on nähty toimineen mallina thrash metal -yhtyeille, kuten Slayerille ja Anthraxille.


title: Accept

text: Acceptin menestyskautena pidetään yleisesti vuosia 1983–1986, jolloin yhtye nousi levyillään maailmanmaineeseen. Vuonna 1983 julkaistiin "Balls to the Wall", josta tuli yhtyeen menestynein albumi ja jonka nimikkokappaleesta tuli suosittu. Nimikappale ”Balls to the Wallin” sanoittajaksi on merkitty nimimerkki Deaffy, jonka henkilöllisyys säilyi tuntemattomana 1990-luvun lopulle asti. Deaffy paljastui Gaby Haukeksi eli Acceptin manageriksi ja Wolf Hoffmannin vaimoksi.


title: Accept

text: Accept esiintyi ensimmäisen kerran Suomessa 26. lokakuuta 1983 Helsingin Kulttuuritalolla. Se oli samalla yhtyeen ainoa konsertti Suomessa 1980-luvulla. Juho Juntunen kuvasi Soundi lehdessä (11/83) keikkaa seuraavasti: "”Kun yhtyeen keikka rävähti käyntiin, tajusin heti, mitä yhtye oli tarkoittanut sanoessaan olevansa lavabändi. Tämä oli tosiaan show ja keikka, eikä mitään lällyä liritystä. Kaikki oli tarkkaan suunniteltua ja laskettua, mutta silti bändillä itsellään näytti olevan hauskaa. Jätkät naureskelivat ja pelleilivät, ja yleisö oli heti myyty.”"


title: Accept

text: Kotikaupungissaan Solingenissa järjestetyssä konsertissa vuoden 1983 lopulla Jörg Fischer tapasi jälleen Acceptin jäsenet, jotka ottivat hänet takaisin yhtyeeseen, ja samalla Herman Frank erosi siitä. Accept kiersi Balls to the Wall -kiertueella, joka päättyi Saksan Monsters of Rock -festivaaliin vuonna 1984. Vuoden lopulla Accept siirtyi studioon ja aloitti "Metal Heart" -albumin nauhoittamisen.


title: Accept

text: "Metal Heart" julkaistiin vuonna 1985. Albumin tuotti Scorpions-yhtyeen tuottajana mainetta saanut Dieter Dierks. Levyllä kuullaan ensimmäistä kertaa Acceptin historiassa otteita klassisen musiikin kappaleista, kuten nimikkokappaleen introssa esiintyvästä Tšaikovskin slaavilaisesta marssista ja soolossa kuultavasta Beethovenin Für Elisestä. Yhtye myös pyrki hienovaraisesti aiempaa suurempaan melodisuuteen.. "Metal Heartia" pidetään eräänä yhtyeen parhaimmista albumeista "Balls to the Wallin", "Restless and Wildin" ja "Breakerin" rinnalla. Albumi menestyi maailmalla hyvin, ja sen julkaisun jälkeen Accept lähti jälleen maailmankiertueelle. Kiertueelta julkaistiin Japanissa tallennettu live-EP "Kaizoku-Ban".


title: Accept

text: Seuraava albumi "Russian Roulette" ilmestyi vuonna 1986. Kaupallisemman "Metal Heartin" jälkeen Accept halusi palata aggressiivisempaan tyyliinsä ja lähemmäs "Balls to the Wallin" aihepiiriä ja soundia. Wolf Hoffmann totesi levystä, että "Russian Roulettella" he palasivat aggressiivisella tavalla "Balls to the Wallin" aiheisiin. Yhtye halusi tehdä siitä vähemmän suoraviivaisen levyn kuin "Metal Heartista". Se ei hänen mielestään tarkoita, että levy olisi parempi kuin "Metal Heart". Se tarkoittaa vain, että se näyttää enemmän siltä, mitä Accept on.


title: Accept

text: Laulaja Udo Dirkschneider erosi yhtyeestä musiikillisten erimielisyyksien vuoksi ja perusti uuden yhtyeen nimeltä "U.D.O." Ero tapahtui yhteisymmärryksessä, ja jäsenet olivat hyvissä väleissä keskenään. Gaby Hauke jatkoi molempien yhtyeiden managerina. Accept luovutti ensimmäistä sooloalbumia varten materiaalia, jonka U.D.O. julkaisi vuonna 1987 nimellä "Animal House."


title: Accept

text: Accept alkoi etsiä yhtyeeseen uutta laulajaa, ja vuonna 1987 se esitteli Dirkschneiderin seuraajaksi Baby Tuckoo -yhtyeen entisen laulajan Rob Armitagen. Armitage ehti antaa muutamia haastatteluja ja osallistumaan promokuvauksiin sekä nauhoittamaan muutaman demojulkaisun. Hänet korvattiin kuitenkin pian David Reecellä. Vuonna 1989 Accept julkaisi albumin "Eat the Heat", jossa laulajana oli Reece. Wolf Hoffmann soitti jälleen levn kaikki kitaraosuudet, ja kiertuetta varten toiseksi kitaristiksi palkattiin Jim Stacey. Levyn menestys ei kuitenkaan vastannut yhtyeen odotuksia. Accept kiersi Yhdysvaltoja W.A.S.P:n kanssa. Kesken kiertueen Stefan Kaufmann joutui lähtemään selkäkipujen takia ja hänet korvasi Ken Mary. Kiertue keskeytettiin yhtyeen hajottua vuonna 1989.


title: Accept

text: Tauon aikana vuonna 1990 julkaistiin vuoden 1985 kiertueella äänitetty livelevy "Staying a Life". Albumista tuli suosittu, ja se lisäsi entisestään fanien toiveita yhtyeen paluusta.


title: Accept

text: Uudestaan kokoontunut Accept tuotti levyn "Objection Overruled" vuonna 1993. Yhtyeeseen kuuluivat tuolloin Udo Dirkschneider, Wolf Hoffmann, Peter Baltes ja Stefan Kaufman. Levyä seurannut kiertue kuljetti yhtyeen Yhdysvaltoihin, Japaniin, Etelä-Amerikkaan, Venäjälle ja eri puolille Eurooppaa.


title: Accept

text: Seuraavana vuonna 1994 Accept julkaisi levyn "Death Row", jonka tekovaiheessa rumpalin Stefan Kaufmannin vanha selkävaiva palasi, ja hänet korvasi aiemmin U.D.O:ssa ja Running Wildissa soittanut Stefan Schwarzmann. Schwarzmannin kanssa nauhoitettiin albumin loput kappaleet, ja yhtye teki menestyksekkään maailmankiertueen. Levy muutti Acceptin tyyliä aikakaudelle tyypillisesti groove-metallin suuntaan. "Death Row’ta" pidetäänkin yhtenä Acceptin aggressiivisimmista ja synkimmistä albumeista. Levy on myös ensimmäinen, jossa yhtye sävelsi kappaleita yhdelle kitaristille.


title: Accept

text: Vuonna 1996 julkaistiin albumi "Predator", joka on toistaiseksi viimeinen albumi Dirkschneiderin kanssa. Levyllä rumpuja soittaa Damn Wankees -yhtyeen Michael Cartellone. Albumin nauhoitusten aikana syntyneet erimielisyydet ja vuokrarumpalin käyttö merkitsivät yhtyeen lopettamista toistamiseen. Accept teki "Predator"-albumin myötä vielä maailmankiertueen, joka päättyi Tokioon heinäkuussa 1996.


title: Accept

text: Accept ei ollut aktiivinen vuosina 1997–2008 lukuun ottamatta kesää 2005, jolloin yhtye teki joitakin festivaalikonsertteja. Yhtye esiintyi Suomessakin Tuska-festivaalin sunnuntain pääesiintyjänä. Kiertueella olivat mukana Udo Dirkschneider, Wolf Hoffmann, Peter Baltes, Herman Frank ja Stefan Schwarzmann


title: Accept

text: Accept teki vuonna 2009 paluun uuden laulajan Mark Tornillon kanssa. Albumi "Blood of the Nations" oli ensimmäinen Accept-albumi neljääntoista vuoteen, ja se julkaistiin Euroopassa 20. elokuuta ja Yhdysvalloissa 14. syyskuuta 2010. Levy tehtiin tuottaja Andy Sneapin kanssa. Uusi kokoonpano esiintyi ensimmäisen kerran livenä 10. toukokuuta 2010 New Yorkissa, Gramercy-teatterissa. Se oli Acceptin ensimmäisen konsertti Yhdysvalloissa 15 vuoteen. Blood of the Nations -kiertue käsitti toista sataa keikkaa. Accept esiintyi muun muassa AC/DC:n lämmittelijänä Saksan Hannoverissa.


title: Accept

text: Acceptin 13:s studioalbumi "Stalingrad" julkaistiin 6. huhtikuuta 2012. Levyn nimikkokappale ”Stalingrad” kertoo kahdesta vastapuolella taistelevasta haavoittuneesta sotilaasta, jotka ennen kuolemaansa tutustuvat ja huomaavat olevansa enemmän veljiä kuin vihamiehiä. Levyllä on useita sotaan liittyviä kappaleita, mutta se ei kuitenkaan ole varsinainen teema-albumi. Wolf Hoffmann kertoi Soundi-lehdessä: "Esimerkiksi Shadow Soldiers, Hellfire ja Flash To Bang Time ovat varsin sotaisia biisejä, mutta Stalingradilta löytyy paljon muutakin. Ajatus kokonaisesta teemalevystä tuntui lopulta liian tutulta ja turvalliselta."


title: Accept

text: Albumi "Blind Rage" julkaistiin 15. elokuuta 2014. Levyn mukana oli saatavissa yli kaksituntinen live-DVD, joka oli nauhoitettu "Stalingrad"-albumin kiertueella Chilessä edellisvuoden huhtikuussa. Maailmankiertue sisälsi lähes sata konserttia. Suomessa niitä oli kuusi. Konserteista neljä oli vuonna 2014: Seinäjoella 24. syyskuuta, Torniossa 26. syyskuuta ja Tampereella 27. syyskuuta. ja Helsingissä 28. syyskuuta. Vuonna 2015 oli vielä kaksi konserttia, joista toinen South Park Tampere -festivaalilla ja toinen Kuopio RockCockissa Yhtyeen kokoonpano vaihtui vuodenvaihteessa 2014, kun 28. joulukuuta 2014 kitaristi Herman Frank ilmoitti jättävänsä Acceptin, ja myöhemmin samana päivänä myös rumpali Stefan Schwartzmann kertoi aikovansa lähteä yhtyeestä. Accept ilmoitti seuraavan vuoden huhtikuussa, että uudet jäsenet ovat kitaristi Uwe Lulis ja rumpali Christopher Williams.


title: Accept

text: Alkuvuodesta 2017 Accept keikkaili Sabatonin kanssa Euroopassa. Wolf Hoffmann kertoi, että kiertue Sabatonin kanssa oli seurausta erittäin hyvästä yhteistyöstä yhtyeiden välillä. Accept odotti innolla kiertuetta oltuaan studiossa jonkin aikaa.


title: Accept

text:
Accept ilmoitti 16. huhtikuuta 2017 uudesta "The Rise of Chaos" -nimisestä albumista, joka ilmestyi 4. elokuuta. Accept juhlisti uutta levyä esittämällä ”Night to Remember” -erikoiskonsertin 3. elokuuta Wacken Open Air -festivaalilla Saksassa. Konsertti nähtiin suoratoistona festareiden kotisivuilla. Keikka jakautui kolmeen osaan: Ensimmäisessä osassa kuultiin uusia aiemmin kuulemattomia kappaleita seuraavana päivänä julkaistavalta "The Rise of Chaos" -albumilta ja yhtyeen tunnettuja hittejä, toisessa osassa kuultiin ensimmäistä kertaa kitaristi Wolf Hoffmannin soololevyn "Headbangers Symphony" kappaleita yhdessä Tšekin sinfoniaorkesterin kanssa, ja kolmannessa osassa Accept esiintyi orkesterin kanssa. Konsertista julkaistiin marraskuussa Symphonic Terror – Live At Wacken 2017 -livealbumi.
Wolf Hoffmann kertoi lokakuussa 2018, että yhtye on alkanut pikkuhiljaa keikkailun ohessa tekemään uutta albumia "2020", jonka on suunniteltu ilmestyvän vuonna 2020. Yhtyeen pitkäaikainen basisti Peter Baltes ilmoitti marraskuussa jättävänsä yhtyeen.


title: Accept

text: Aluksi Accept soitti Deep Purplen, AC/DCn ja myöhemmin Judas Priestin innoittamaa hard rockia. Judas Priestin vaikutuksesta Acceptin musiikkityyli muuttui 1980-luvun alussa vähitelllen radikaalimmaksi ja raskaammaksi. "Breaker"-albumin myötä vuonna 1981 yhtyeen musiikki muuttui lopulta heavy metaliksi ja keskittyi riffeihin ja melodioihin, aggressiiviseen lauluun sekä taustalauluihin, kuten kappaleessa ”Balls to the Wall”. Tuohon aikaan Acceptin musiikki kehittyi yhä aggressiivisempaan suuntaan, mutta yhtye on pitänyt kiinni siitä, ettei musiikki rajoitu ainoastaan siihen. Joidenkin kappaleiden tummasta ja synkästä luonteesta huolimatta yhtye ei ole halunnut tulla rinnastetuksi Venomin kaltaisiin satanistisiin yhtyeisiin. Kitaristi Wolf Hoffmann on kommentoinut, että yhtyeelle melodia on aina merkityksellinen.


title: Accept

text: Eräs Acceptin musiikin piirteistä on sävellysten sovitus kahdelle kitaralle tavalla, jolla nämä täydentävät toisiaan – esimerkiksi käyttämällä erilaisia sointukappaleita tai harmonisoitua melodiaa. Kuten Helsingin yliopiston musiikkitieteen dosentti Esa Lilja on huomauttanut, monet 1970-luvun yhtyeet soittivat yhdellä kitaralla, ja kahden kitaran kokoonpanoista tuli standardi vasta 1980-luvulla esimerkiksi Acceptin, Iron Maidenin ja Judas Priestin myötä. Accept hyödynsi kahden kitaran ja kitaristin käyttöä myös visuaalisesti levyn kansissa sekä konserteissa.


title: Accept

text: 1980-luvun lopulla yhtye kevensi musiikkiaan ja pyrki siirtymään kohti helpommin lähestyttävää ja siihen aikaan suosittua glam metalia. 1990-luvun puolivälissä Nirvanan, Rage Against the Machinen ja Panteran kaltaisten yhtyeiden menestys vaikutti myös Acceptin musiikkiin. 2000-luvulla yhtye on palannut musiikissa juurilleen ja tyyliin, joka nosti sen 1980-luvulla menestykseen. Acceptin tuotannossa on ollut monia viittauksia klassisen musiikin säveltäjien, kuten Beethoveniin, Tšaikovskin, Hatšaturjanin, Elgarin, Griegin, Bizet’n ja Ravelin teoksiin. Kitaristi ja pääsäveltäjä Wolf Hoffmann onkin tunnustanut olevansa klassisen musiikin fani.


title: Pertti Salovaara

text: Pertti Eero Olavi Salovaara (s. 19. lokakuuta 1970 Raahe) on suomalainen radiotoimittaja. Hän oli keskustan kansanedustaja vuosina 2003–2011.


title: Pertti Salovaara

text: 1990-luvulla Salovaara toimi radiojuontajana Radiomafian humoristis-musiikillisissa ohjelmassa "Salovaara Show" (myöh. "Salodanger" ja "Härdelli"). Salovaara-show sai 1990-luvun alussa huomiota etenkin nuorison keskuudessa, sillä sen ote käsiteltäviin asioihin oli suorasukaisen lennokas. Vastaavantyylistä keskusteluohjelmaa ei valtakunnanlaajuisesti ollut aiemmin kuultu. Ohjelmalle varattu lähetysaika oli aluksi puolenpäivän jälkeiset tunnit. Suurempaa julkisuutta ohjelma sai myöhemmin, kun se siirrettiin lähetettäväksi perjantai-iltaan. Ohjelmaan oli usein mahdollista soittaa illan aikana, ja Salovaara haastatteli rennolla, mutta energisellä tyylillään usein humalaisia nuoria. Kaikki kolme ohjelmaa aiheuttivat lievää keskustelua siitä, mitä radiossa olisi hyväksyttävää esittää, mutta ohjelmien formaattia ei päädytty muuttamaan.


title: Pertti Salovaara

text: Myöhemmin Salovaara teki samalla kanavalla heinäkuussa 1997 lähetettävää "Heinähässäkkä"-ohjelmaa yhdessä toimittaja Jusu Lounelan kanssa. Tällöin ohjelman tyyli muuttui hieman rauhallisemmaksi. Myöhemmin vuonna 1997 Salovaara siirtyi Radio Novalle juontamaan torstai- ja perjantai-iltaisin ohjelmaa Sininen Eläintarha vuoteen 1998, ja myöhemmin 1998 sunnuntain liikenneohjelmaa "Salovaara liikenteessä vuoteen 2004 saakka". Hänet muistetaan sanonnoista ”Voe mahoton paikka sentään!” ja ”Päevää!”.


title: Pertti Salovaara

text: Salovaara nousi tunnetuksi radiojuontajaksi, joka teki juontokeikkoja. 1990-luvun lopulla Salovaara esiintyi myös useissa MTV3:n talk show -ohjelmissa juontajana. Ohjelmista tunnetuin oli "Pöllölaakson aarre". Salovaara juonsi MTV3:n Syksyn sävel -laulukilpailun neljä kertaa peräkkäin vuosina 1997–2000.


title: Pertti Salovaara

text: Vuoden 2003 eduskuntavaaleissa Salovaara valittiin kansanedustajaksi Helsingin vaalipiiristä keskustan listalta. Hänen äänimääränsä oli eduskuntaan valituista edustajista pienin. Hänet auttoivat eduskuntaan suhteellinen vaalitapa ja samassa vaalipiirissä paljon ääniä kerännyt Anneli Jäätteenmäki. Vuoden 2007 eduskuntavaaleissa Salovaara siirtyi Pirkanmaan vaalipiiriin ja hänet valittiin jatkokaudelle. Salovaaran eduskuntatyötä vaikeutti syyskuusta 2008 alkanut sairausloma. Hän palasi eduskuntatyöhön huhtikuun alussa 2009. Salovaara kertoi myöhemmin kärsineensä masennuksesta ja työuupumuksesta.


title: Pertti Salovaara

text: Lokakuussa 2009 Iltalehti kertoi Salovaaralle, että tämä on lakivaliokunnan jäsen. Salovaara oli luullut olevansa varajäsen, eikä ollut osallistunut syksyn 2009 aikana yhteenkään valiokunnan 14 siihenastisesta kokouksesta.


title: Pertti Salovaara

text: Helmikuussa 2010 Salovaara ilmoitti, ettei aio asettua enää ehdolle eduskuntaan vaaleissa 2011.


title: Pertti Salovaara

text: Salovaara oli naimisissa näyttelijä Elina Rintalan kanssa vuosina 1997–2010. Heillä on kaksi lasta.


title: Pertti Salovaara

text: Keväällä 2014 Salovaara kihlautui uuden puolisonsa kanssa. He asuvat Lempäälässä. Pari sai lapsen syksyllä 2014 ja vaimo haki avioeroa kesällä 2018.


title: Anders Celsius

text: Anders Celsius (27. marraskuuta 1701 Uppsala – 25. huhtikuuta 1744 Uppsala) oli ruotsalainen tähtitieteilijä. Celsius toimi Uppsalan yliopiston tähtitieteen professorina vuosina 1730–1744. Anders Celsiuksen tutkimukset kohdistuivat lähinnä meteorologiaan, revontuliin ja Maan magnetismiiin.


title: Anders Celsius

text: Celsius kuului Hälsinglandista kotoisin olevaan sukuun, jossa oli paljon tiedemiehiä. Hänen isänsä Nils oli tähtitieteilijä ja hänen äitinsä Cunilla oli tähtitieteilijän tytär. Hänen molemmat molemmat isoisänsä olivat professoreita Uppsalassa.


title: Anders Celsius

text: Anders Celsius toimi Uppsalan yliopiston tähtitieteen professorina vuosina 1730–1744, ja vuonna 1740 hän perusti Uppsalan observatorion. Siihen aikaan Pohjoismaissa ei vielä ollut kunnon observatorioita, joten Celsius tutustui ensin Manner-Euroopan kuuluisiin tähtitieteellisiin observatorioihin ja vieraili Nürnbergissä, Roomassa ja Pariisissa.


title: Anders Celsius

text: Celsius vaikutti Maupertuis’n astemittausretken suuntautumiseen Tornionjokilaaksoon ja oli retkellä mukana.


title: Anders Celsius

text: Celsius tutki myös magneettikenttien muutoksia revontulten aikana ja pyrki mittaamaan tähtien kirkkautta.


title: Anders Celsius

text: 1700-luvun alussa oli erilaisia lämpötila-asteikkoja käytössä yli kolmekymmentä mutta nykyään kaikkilla maailmassa, paitsi Yhdysvalloissa käytetään Celsius-asteikkoa joka on saanut nimensä Anders Celsiukselta. Hän esitti asteikon ensimmäisen kerran Ruotsin tiedeakatemialle vuonna 1742. Asteikossa veden jäätymispiste oli 100 ja kiehumispiste 0 astetta. Myöhemmin Carl von Linné käänsi asteikon toisin päin, nykyiseen muotoonsa.


title: Anders Celsius

text:
Anders Celsius kuoli tuberkuloosiin vuonna 1744 Uppsalassa.
Celsiuksen kuva on ollut maalattuna Norwegian Air Shuttlen kahden sittemmin käytöstä poistetun Boeing 737–800 -koneen pyrstöön.


title: Kummeli

text: Kummeli on rannalle rakennettu, päivämerenkulkuun tarkoitettu kiinteä valaisematon merenkulun turvalaite, joka toimii karkean paikannuksen apuvälineenä. Rakenteeltaan se on esimerkiksi valkeaksi maalattu kivilatomus tai puu-, betoni- tai teräsrakenne.


title: Kummeli

text: Kummelit on merkitty merikarttaan, ja niiden tarkoituksena on helpottaa veneen paikanmääritystä ja maastonkohtien tunnistamista saaristoväylillä veneiltäessä. Kummeleita käytetään myös suuntamerkkeinä isoja selkiä ylitettäessä, koska kokonsa ja taustasta poikkeavan valkoisen värinsä vuoksi ne on helppo havaita jo kaukaa.


title: Kummeli

text: Kummeli ei kuitenkaan ole Kansainvälisen majakkaliiton (IALA:n) viitoitusjärjestelmän mukainen merkki, joten se ei osoita väylän eikä vaarapaikkojen tarkkaa sijaintia, vaan on tarkoitettu vain karkeaan paikan ja kulkusuunnan määrittämiseen, ja siten auttamaan veneilijää pysymään oikealla reitillä.


title: Kummeli

text: Nykyään merimerkkityypin nimeksi vakiintuneella termillä "kummeli" tarkoitettiin aiemmin myös kivestä rakennettua hautarauniota.


title: Kummeli

text: Suomessa kummeleita käytetään veneväylillä täydentämään muuten viittojen tai linjamerkkien avulla tehtyä väylämerkintää. Ne näkyvät kauas, jäät eivät siirtele tai riko niitä, ja niiden avulla helpottuu myös viittojen paikantaminen. Kummelilla voidaan osoittaa mm. väylän yleissuunta, eli sitä käytetään keulamerkkinä kohtiajoon. Kummelilla voidaan osoittaa saaren kärki tai kari, jonka vierestä väylä kulkee, taikka toisen väylän erkanemiskohta.


title: Kummeli

text: Perinteinen kummelityyppi on valkoiseksi maalattu kivikasa tai siirtolohkare. Kummeli voi olla lähellä vedenrajaa siten, että se on nähtävissä vain tietyistä suunnista, tai se voi olla saaren korkeimmalla kohdalla, jolloin se näkyy kaikkiin ilmansuuntiin. Kummeli voi olla myös pelkkä valkoiseksi maalattu kallion pinta. Kivikummeleita ei ole varustettu valoheijastimin.


title: Kummeli

text: Kummeleita on rakennettu myös betonisista kaivonrenkaista sekä heijastavapintaisista valkeista muovilevyistä. Merikartalle kummeliksi on voitu merkitä myös jo käytöstä poistettujen turvalaitteiden rakenteita, kuten entisten loistojen valkoiseksi maalattuja betoniperustuksia.


title: Kummeli

text: Kummeli voi olla fasadivalaistu, eli varustettu sen ulkopintaa valaisevalla valolla, jolla helpotetaan sen havaitsemista yöllä.


title: Kummeli

text: Levykummeli on yläosaltaan heijastava, usein kirjaintunnuksella varustettu ristikkomaston tai muun tukirakenteen varaan rakennettu valkoinen taulurakenne. Taulussa käytetään kahta eri materiaalia, valkoista levyä ja heijastinmateriaalia. Valkoinen pinta näkyy päivällä paremmin kuin heijastin, joka päivänvalossa näyttää harmaalta. Levykummeli on tarkoitettu ensisijaisesti päiväkäyttöä varten, mutta se on heijastinpintansa ansiosta helposti löydettävissä valonheittimen tai käsivalaisimen avulla myös yöllä.


title: Kummeli

text: Jos levykummelissa on kirjaintunnus, se on merkitty myös merikarttaan kummelin karttasymbolin yhteyteen. Sen avulla kummeli on helppo tunnistaa kartalta. Kummelissa tunnuskirjain on pääsääntöisesti musta, mutta lateraaliviitoitetun väylän varrella se voi olla myös punainen tai vihreä.


title: Kummeli

text: Levykummeleita Suomeen on rakennettu 1980-luvun puolivälistä lähtien, jolloin silloinen merenkulkuhallitus julkaisi tiedotuslehdessään nro 15/84 nyttemmin jo uudistetut ohjeet "Levyrakenteisten kummeleiden rakentaminen veneväylille".


title: Kummeli

text: Vesiväylien merkitsemisestä nykyisin vastaava Liikennevirasto on toisinaan korvannut perinteisiä kivikummeleita levykummeleilla. Perusteluna on käytetty levykummelien huokeampia rakentamis- ja ylläpitokustannuksia, sillä kivikummelit pitää maalata määräajoin, jotta ne pysyvät näkyvillä. Kivikummelien purkaminen on herättänyt keskustelua niiden kulttuurihistoriallisesta arvosta.


title: Sadan vuoden päästäkin

text: Sadan vuoden päästäkin on suomirockyhtye Eppu Normaalin kolmastoista studioalbumi. Albumi julkaistiin 29. lokakuuta 2004, ja se päätti yhtyeen 11 vuoden mittaiseksi paisuneen levytystauon, sillä edellisen kerran yhtyeen uutta studiomateriaalia oli kuultu vuonna 1993 Studio Etana-albumilla. Albumia onkin luonnehdittu “suomalaisen musiikin odotetuimmaksi julkaisuksi”. Albumin on tuottanut yhtyeen kitaristi Mikko “Pantse” Syrjä. Jo avausviikollaan Sadan vuoden päästäkin päätyi nopeasti Suomen albumilistan kärkeen, ja se pysytteli ykkössijalla kolmen viikon ajan myyden platinaa julkaisupäivänään. Listalla albumi oli kaiken kaikkiaan 19 viikon ajan.


title: Sadan vuoden päästäkin

text: Albumin singleistä parhaiten listoilla menestyi ”Suolaista sadetta”, josta kuvattiin myös yhtyeen historian ensimmäinen musiikkivideo.


title: Keskuspankki

text: Keskuspankki on erityinen pankki, jonka tehtäviin kuuluu rahapolitiikan toteutus. Keskuspankin tärkein tehtävä on ylläpitää tasaista inflaatiota, valuutan vakautta ja rahavarantoa. Keskuspankki laskee liikkeelle valuutan lainaamalla sen pankeille ja valtiolle, ylläpitää valuutta- ja kultareservejä ja voi elvytystarkoituksessa ostaa kaupallisen pankin omistamia lainoja.


title: Keskuspankki

text: Keskuspankki voi olla valtion hallitsema, jolloin hallitus voi puuttua rahapolitiikkaan. Monien merkittävien teollisuusmaiden keskuspankit ovat itsenäisiä laitoksia, joiden toimintaan hallitukset eivät saa puuttua. Euroalueen keskuspankki on Euroopan keskuspankki. Suomen Pankki on Suomen keskuspankki, kansallinen rahaviranomainen sekä Euroopan keskuspankin ja euroalueen jäsen.


title: Keskuspankki

text: Ruotsin keskuspankki, Sveriges Riksbank, on maailman vanhin keskuspankki.


title: Shinty

text: Shinty, camanachd tai iomain on skotlantilainen joukkuepallopeli, joka muistuttaa hyvin paljon sukulaislajejaan hurlingia, maahockeyta ja jääpalloa. Shintya pelataan nykyisin lähes yksinomaan Skotlannin ylämailla.


title: Shinty

text: Jääkiekon uskotaan kehittyneen shintyn pohjalta, kun Nova Scotian skotlantilaiset siirtolaiset pelasivat sitä jäällä 1800-luvulla Widsorin pikkukaupungissa. Vielä nykyäänkin kanadalaiset kutsuvat jääkiekon pienpelejä ja muita harrastepelailuja nimellä ""shinny"".


title: Tiglatpileser III

text: Tiglatpileser III oli muinaisen Assyrian kuningas vuosina 745–727 eaa. Hän oli luultavasti vallananastaja, joka kuulostaakseen uskottavammalta otti vanhan kuuluisan hallitsijanimen.


title: Tiglatpileser III

text: Tiglatpileser aloitti Assyrian valtapiirin laajentamisen. Hänestä voidaan katsoa alkaneen Assyrian toisen suurvaltakauden. Pian valtaannousunsa jälkeen hän valloitti Urartun (nykyisessä Armeniassa). Lisäksi hän kävi sotaa Juudaa vastaan, josta on maininta Aikakirjoissa. Hän myös alisti Babylonian Assyrian vallan alle.


title: Tiglatpileser III

text: Assyrian armeija huolsi itseään muun muassa ryöstämällä muita maita. Kuningas Assur-Nirari V ei tehnyt sotaretkiä, mikä nosti kaappauksen avulla Tiglatpileser III:n valtaan. Hän väitti olevansa iäkkään kuninkaan poika. Tiglatpileser järjesti Assyrian valtion uudestaan. Hän oti suurilta kaupungeilta, muun muassa Assurilta ja Harranilta pois vapautuksen veronmaksusta, ja määräsi myös Assurin asukkaat armeijaan. Isojen temppelien etuoikeudet hävisivät.


title: Tiglatpileser III

text: Maa jaettiin kuvernöörien hallitsemiin piireihin, ja melkein itsenäiset maakunnat lakkautettiin. Armeija aseistettiin paremmin. Urartun kuningas Sardur III:a tukivat Pohjois-Syyrian Malatia, Gurkum, Kummukh (Kommagene?) ja myös Bit Agushin aramealaisten johtama valtio Karkemishin luonaispuolella Arpadin seuduilla.


title: Tiglatpileser III

text: Tiglatpileser III voitti Urfan luona käydyn taistelun Sardurin johtamaa Urartua vastaan. Sardur pakeni Tuspaan, jossa hänen murhattiin. Assyria ei saanut Tuspaa vallattua. Sen jälkeen Tiglatpileser III hyökkäsi Bit Agusia vastaan Arpadissa. Tiglatpileser keräsi veroa Syyrian kuninkailta, ja kukistettuaan Hamatin levottomuudet laajensi Assyrian Issoksen lahden rannoille. Damaskoksen Rezin, arabi Zabibe ja Israelin Menahem suostuivat Assyrian vasalleiksi, mutta pian Israel liittoutui Damaskoksen kanssa kapinaan Assyriaa vastaan. Juudan Aahas ei lähtenyt kapinaan mukaan, vaan asettui Assyrian puolelle. Assyria valtasi 732 eaa. Damaskoksen ja Rezin kuoli. Israelissa Hoosea tappoi kuningas Pekahin, ja hänestä tuli Assyrian vasallikuningas. Assyria valtasi filistealaisten kaupungit, joita hallitsi kuningas Hanno.


title: Tiglatpileser III

text:
Syyriassa aramealaiset kapinoivat. Keski-Mesopotamiaan tehtiin sotaretkiä ja sieltä siirrettiin väestöä pois. Babylonian Nabunassir oli voimaton maaseudun aramealaisia vastaan ja hänen poikansa kukistui aramealaisten kaapatessa vallan.
Aramealaiset sotivat melko taitavasti Assyriaa vastaan, joka kuitenkin voitti Babylonian kolmessa vuodessa. Hän pani jopa Etelä-Babylonian Marodak-Baladanin johtaman Bit-Jakimin heimon verolle. Tigletpileser otti Babyloniassa hallisijanimen Pulu ja pyrki säilyttämään Babylonin kulttimenot, jotteivat papit yllyttäisi kansaa kapinaan.


title: Voimavyö

text: Voimavyö on tietäjän, velhon tai noidan varuste, vyö, jonka uskotaan antavan tälle lisää ruumiin- tai hengenvoimia. Voimavöitä on sekä taruissa että todellisuudessa. Voimavöitä käyttivät useiden pohjoisten kansojen tietäjät, esimerkiksi saamelaiset, karjalaiset ja ilmeisesti skandinaavitkin. Voimavyössä on usein jotain metallista.


title: Voimavyö

text: Skandinaavien Thor-jumalan varusteisiin kuuluu voimavyö "Megingjord".


title: Voimavyö

text: Vienankarjalaisen tietäjän voimavyössä on toisesta päästään roikkuva metalliputki, umpiputki, tai useampiakin. Tällöin kyseessä on putkivyö.


title: Voimavyö

text: Kalevalaisessa runoudessa on usein sodankävijän ja loitsijankin varusteeksi mainittu "lustot", "teräsvyöt", "rautapaidat" tai "rautapannat". Nämä on yleensä tulkittu panssaripaidoiksi, mutta jotkut tutkijat, kuten Martti Haavio olettavat, että kyseessä olisivat ainakin joissain tapauksissa taikavarusteet, voimavyöt.


title: Karnevaali

text: Karnevaalit ovat varsinkin katolisissa maissa laskiaisen aikaan ennen paastoa vietetty riehakas juhla.


title: Karnevaali

text: Karnevaali-sanan alkuperäistulkintoja on useita; erään tulkinnan mukaan sana tulee keskiaikaisen latinan termistä "carnem levare", joka tarkoittaa lihan pois ottamista. Mahdollisia alkuperiä ovat myös "carnem vale" (”hyvästi liha”) ja "carnem laxare" (”jättää liha”). Toisaalta sanan on myös arveltu johtuvan sanoista "carrus navalis" (”laivavaunu”), mikä viittaisi kulkueissa käytettyihin koristeltuihin laivan muotoisiin vaunuihin.


title: Karnevaali

text: Maailman suurin karnevaali on Rion sambakarnevaali. Nykyään karnevaali-sanaa käytetään yleisesti monista muistakin karnevaaleja muistuttavista juhlista.


title: Karnevaali

text: Karnevalistisella naurulla, arjen kääntämisellä, oli sijansa jo antiikissa, jossa juhlittiin hedelmällisyyttä ja muun muassa Saturnaliaa. Useimmiten karnevaaleja juhlittiin marraskuun ja maaliskuun välillä, jolloin joko vuoden työrupeama oli saatu päätökseen tai talvi vaihtuu kevääksi.


title: Karnevaali

text: Paaston aikaa edeltävät karnevaalit ovat suosittuja ja suuria juhlia erityisesti katolisissa maissa. Juhlaa on vietetty paikallisten perinteiden mukaisesti useita päiviä peräkkäin, etenkin kolmena viimeisenä päivänä ennen kirkollisen paastonajan alkua (laskiaissunnuntaista tiistaihin). Karnevaaleissa on tyypillisesti ollut näyttäviä kulkueita, äänekästä musiikkia sekä naurua ja erityisiä juhlaruokia.


title: Karnevaali

text: Suomessa ja muissa protestanttisissa maissa ei ole varsinaista omaa karnevaaliperinnettä. Suomessa ja Pohjoismaissa karnevaaleja vastaava juhla on laskiainen. Laskiaissunnuntaina ja -tiistaina on juhlittu varsinkin leikkimällä (muun muassa laskemalla mäkeä) ja herkuttelemalla (kuten laskiaispullia), ennen kuin on ”laskeuduttu” paastoon.


title: Karnevaali

text: Karnevaaleja järjestetään nykyään erityisesti Etelä-Amerikassa. Euroopassakin katolisissa maissa järjestetään karnevaaleja vuosittain helmikuussa. Esimerkiksi Alankomaissa Pohjois-Brabantin provinssissa ja Saksassa Reinjoen varrella karnevaaliperinne jatkuu vahvana.


title: Karnevaali

text: Karnevaalin lähtökohtana on nurin päin käännetty maailma: virallinen kulttuuri ja karnevalisoitu kulttuuri asettuvat silloin vastakkain. Karnevaaliin olennaisesti kuuluva nauraminen voi kyseenalaistaa vallitsevat käsitykset. Karnevaalin aikana yhteisön normaalit rajat rikotaan ja pyhä muuttuu maalliseksi. Lopputuloksena on rituaalinomainen puhdistautuminen. Karnevalisointi on kirjallisuudessa jokseenkin samanlaista: auktoriteetit kyseenalaistavaa ja vaihtoehtoisia ratkaisuja tarjoavaa kirjallisuutta. Karnevaalihenki eli naurukulttuuri tunkeutuu arkipäivään, kun arkea ja sen itsestäänselvyyksiä halutaan kyseenalaistaa. Karnevalistisia piirteitä on parodisessa ja burleskissa kirjallisuudessa. Myös pakinat, satiirit ja komediat ovat esimerkkejä nykyajan karnevalismista: naurun avulla asetelmat käännetään ylösalaisin. Keskiajan Commedia dell’arte -näytelmissä valtakulttuuri pyrittiin niin ikään kyseenalaistamaan. Venäläinen tutkija Mihail Bahtin kuvaa karnevalisoinnin sekä vallankumouksellisena että varaventtiilinä, jonka kautta vallanpitäjät voivat antaa kansan parodioida itseään.


title: Pink TV

text: Pink TV on ranskalainen maksullinen TV-kanava, joka on avoimesti homoseksuaalinen ja se aloitti lähetyksensä 25. lokakuuta 2004.


title: Pink TV

text: Kansainvälisessä TV-tarjonnassa on jo jonkin aikaa ollut tapana sisällyttää ohjelmiin homoseksuaalisia henkilöitä, ja joskus tehdä jopa sarjoja heidän ympärilleen. Kuitenkaan kaikki kaupalliset TV-kanavat eivät ole olleet halukkaita niitä esittämään. Vielä paremmin tämä tulee esiin dokumenttien ja erilaisten keskusteluohjelmien suhteen, niissä asiallinen ja eritoten ns. homoaspektin huomioiminen jää hyvin vähälle tai ollaan suorastaan negatiivisia.


title: Pink TV

text: Ranskalainen poliittinen vaikuttaja ja viestintäalan ammattilainen Pascal Houzelot (45v.) suunnitteli pitkään oman, homoseksuaalisesti asennoituneen TV-kanavan perustamista. Hänellä ol hyvät yhteydet poliittisiin päätöksentekijöihin, kuin myös TV-bisneksen vaikuttajiinkin. Olihan hän työskennellyt lähellä presidentti Jacques Chiracia ja ollut keskeisessä asemassa muun muassa Ranskan TV1 kanavallakin. Kooten yhteen riittävän pääoman ja taitotiedon, pystyi Pink Tv aloittamaan maksulliset lähetyksensä 25. lokakuuta 2004.


title: Pink TV

text: Kaupallisesti homoseksuaalien arvo on ymmärretty jo jonkin aikaa. Pääsääntöisesti he ovat kohtuullisen hyvin toimeentulevia ja ostokykyisiä. He myös yleensä käyttävät rahaa. Osittain heitä pidetään eräänlaisina tiennäyttäjinä muodin ja elämäntapojen suhteen. Tämä kaupallinen realiteetti on tietenkin myös Pink TV:n perustamisen taustalla, Homoyhteisön lisäksi kohteena ovat ns. homomyönteiset ihmiset, jotka hakevat vaikutteita ja virikkeitä omaan elämäänsä vaikkapa juuri Pink TV:n kaltaisista organisaatioista. Kuten kanavan johtaja Pascal Houzelot on todennut ”Pink TV:n ei tule olla yhteisön televisio, vaan samaistumiseen pohjaava televisio”.


title: Pink TV

text: Kanavan laskelmien mukaan sillä tulisi olla vuoteen 2007 mennessä 180 000 maksanutta tilaajaa, jotta televisio toimisi kannattavasti. Tavoitteena kanavalla on, että noin 20 – 30% tilaajista olisi homoseksuaalisuuteen myönteisesti suhtautuvia heteroseksuaaleja. Television kuukausimaksu on 9 € Ranskassa ja 10 € Belgiassa. Kanava on nähtävissä kaapeliverkossa, satelliitin kautta, kuin myös ADSL-verkossa.


title: Pink TV

text: AFPn (Agence France Presse) antaman tiedon mukaan Pink-TV tuomittiin oikeuden päätöksellä vaihtamaan nimensä. Oli olemassa tuotantoyhtiö, jonka nimi oli P.I.N.K. ja se oli aloittanut toimintansa 27. joulukuuta 1999 Goevéa-nimisen yrityksen osana. Fovéa tuotti ohjelmia France 2-kanavalle vuonna 2000 nimelle Programme d'Information Non Konformiste (P.I.N.K.). Kuitenkin Pink-tv:n saaman taloudellisen tuen avulla saatettiin maksaa nimen käyttöoikeudesta 100.000 euron summa ja näin saattoi kumpainenkin jatkaa toimintaansa vanhalla nimellään.


title: Pink TV

text: Tärkeää ei suinkaan ole se, mitä tavoitteita asetetaan, vaan itse ohjelmat joita kanava katsojilleen välittää. Ohjelmisto rakentuu viidestä keskeisestä alueesta:


title: Edward Gierek

text: Edward Gierek (6. tammikuuta 1913 – 29. heinäkuuta 2001) oli puolalainen kommunistijohtaja. Hän toimi Puolan yhdistyneen työväenpuolueen pääsihteerinä vuosina 1970–1980.


title: Edward Gierek

text: Gierek syntyi Zagorzessa, Sosnowiecin esikaupunkialueella, mutta hänen perheensä muutti sittemmin Ranskaan, jossa Gierek vietti nuoruutensa. Hän liittyi Ranskan kommunistiseen puolueeseen vuonna 1931. Kommunistit lähettivät Gierekin Puolaan organisoimaan Sleesian kaivoslakkoja. Gierek asui myös Belgiassa ja liittyi myös Belgian kommunistiseen puolueeseen työskennellessään Watersehein kaivoksilla.


title: Edward Gierek

text: Gierek palasi Puolaan vuonna 1948. Puolan parlamentin jäseneksi hänet valittiin vuonna 1957. Katowicen kaupungin puolueorganisaation sihteerinä Gierek toimi vuosina 1957–1970. Gierek edusti nuorta teknokraattipolvea puolueessa. Puolan taloudelliset vaikeudet jouduttivat Gierekin nousua Puolan johtoon joulukuussa 1970 kansan kapinoitua Władysław Gomułkaa vastaan. Gierek nousi Gomułkan tilalle puolueen ensimmäiseksi sihteeriksi. Gierek lupasi taloudellisia uudistuksia ja lisäsi valtion velkaa. Uudistamalla teollisuutta ja lisäämällä kulutustavaroiden saatavuutta Gierek yritti parantaa Puolan taloutta. Rakennustuotantoa lisättiin merkittävästi. Puolan talous alkoi kuitenkin heikentyä öljykriisin vuoden 1973 aikana. Vuonna 1976 elintarvikkeiden hinnat nousivat. Tämä aiheutti lakkoilua ja levottomuutta Puolassa.


title: Edward Gierek

text: Taloudellisten muutosten välttämättömyys ja kommunistipuolueen yksinvalta nostivat Solidaarisuus-liikkeen poliittiseksi vaihtoehdoksi vuonna 1980. Kautensa lopussa Gierekin oli pakko antaa Solidaarisuudelle virallinen asema ja lakko-oikeus. Pian sen jälkeen hän joutui eroamaan, ja valtaan nousi ensin Stanisław Kania ja pian kenraali Wojciech Jaruzelski julisti Puolaan sotatilan 13. joulukuuta 1981.


title: Eläinten käyttö sodassa

text: Eläinten käyttö sodassa vartiokoirista sekä kuorma- ja vetojuhdista ja jatkuu nykyisiin pommi- ja miinakoiriin asti.


title: Eläinten käyttö sodassa

text: Hevonen on tärkein ihmisen sodissa käyttämistä eläimistä. Hevosia käytettiin vetämään sotavaunuja jo noin vuonna 2000 eaa.


title: Eläinten käyttö sodassa

text: 1600-luvulla hakkapeliittojen aikaan ratsuväki oli armeijan eliittijoukko. Miekkaa heiluttavan sotilaan kantaminen ei ole suinkaan ollut hevosten ainoa tehtävä sodassa; varusteiden ja tykkien raahaaminen tiettömien taipaleiden päähän on ollut tärkeää vielä tuliaseiden tultua käyttöön.


title: Eläinten käyttö sodassa

text: Talvisodan alussa Suomen kenttäarmeijan palveluksessa oli yhteensä yli 64 000 hevosta. Sodan kuluessa otettiin palvelukseen 12 000 hevosta lisää. Talvisodan suoranaisissa taisteluissa kuoli 4 000 hevosta ja saman verran sotahevosia menehtyi muuten sodan aikana.


title: Eläinten käyttö sodassa

text: Saksan hyökkäyksessä Neuvostoliittoon vuonna 1941 mukana hyökkäysjoukoissa oli 625 000 hevosta. Vuonna 1939 saksalaiseen jalkaväkidivisioonaan kuului 4 000–6 000 hevosta. Niitä käytettiin kaikissa joukoissa, myös panssaridivisioonissa.


title: Eläinten käyttö sodassa

text: Suomen Puolustusvoimat luopui hevosista vuonna 1994.


title: Eläinten käyttö sodassa

text: Norsuja käytettiin antiikin aikana laajasti myös länsimaisessa sodankäynnissä. Kreikkalaiset tapasivat sotanorsuja ensi kertaa Gaugamelan taistelussa vuonna 331 eaa. Aleksanteri Suuri kuitenkin voitti ratkaisevasti Persian suurkuninkaan Dareios III:n, jolla oli joukoissaan 15 elefanttia. Aleksanteri Suuren Persian ja Intian sotaretkien jälkeen sotanorsut yleistyivät hellenististen ruhtinaiden ja maiden armeijoissa. Norsujen heikko puoli oli se, että niitä oli vaikea kontrolloida; pillastunut norsu talloi jalka- ja ratsuväkeä kansallisuuteen ja sotalippuun katsomatta.


title: Eläinten käyttö sodassa

text: Kenties kuuluisin sotanorsujen käyttäjä oli karthagolainen sotapäällikkö Hannibal, joka toi norsunsa Alppien yli roomalaisten kimppuun 218 eaa. Myöhemmin Karthagon hävittäneet roomalaiset pitivät norsuja vaikeasti hallittavina eivätkä innostuneet niiden käytöstä; näin lakkasi norsujen käyttö länsimaissa. Intiassa norsut poistuivat sodankäynnistä vasta muskettien käyttöönoton jälkeen. Niitä käytettiin kuitenkin vielä Sikhi-sodassa 1840-luvulla komentopaikkoina.


title: Eläinten käyttö sodassa

text: Norsuja käytettiin laajasti kantojuhtina Kaukoidässä vielä toisen maailmansodan aikana, muun muassa brittien 14. armeijan Burman-kampanjassa. Japanilaiset käyttivät norsuja kuljettamaan kranaatinheittimistöä ja ammuksia edetessään Burmasta Thaimaahan 1941. Imphal-offensiivissa maaliskuussa 1944 oli mukana 350 elefanttia. Britit saivat japanilaisilta saaliksi 1 600 arvossa pidettyä eläintä.


title: Eläinten käyttö sodassa

text: Kantoeläiminä sodissa on käytetty myös poroja, kameleita, biisoneita, jopa härkiä ja jakkeja. Sotavaunujen vetämiseen käytettiin ennen hevosta villiaaseja, härkiä ja puoliaaseja. Kameleja on käytetty hevosten tavoin ratsuväessä erityisesti aavikoilla.


title: Eläinten käyttö sodassa

text: Ranskan muukalaislegioona erikoistui Algerian aikoinaan kameliratsuväen käyttöön. Se olikin erinomaista maan vaihtelevissa erämaaoloissa.


title: Eläinten käyttö sodassa

text: Muulit ovat aina olleet suosittuja kantoeläimiä. Yhdysvaltain 5. armeija käytti Italiassa Apenniineilla yli 4 000 muulia toisen maailmansodan viimeisen talven aikana. Muuleilta katkaistiin yleensä äänijänteet, jotta ne eivät paljastaisi joukkoja.


title: Eläinten käyttö sodassa

text: Koiria käytettiin jo antiikin aikana sodassa. Roomalaiset laittoivat niille suomupanssarin selkään ja piikkiotsaisen kypärän päähän.


title: Eläinten käyttö sodassa

text: Espanjalaiset konkistadorit käyttivät sotakoiria intiaaneja vastaan 1500-luvulla hyvällä menestyksellä. Parhaat koirat, kuten poikkeuksellisen suurikokoinen ja taistelussa hurjapäinen mastiffi Bercirrillo, saivat kaksinkertaisen ruoka-annoksen. Bercirrillon isännän kerrotaan saaneen erityistä palkkaa palveluksistaan. Samoin Vasco Núñez de Balboalle kuuluneen Leoncican hoitaja nautti upseerin palkkaa.


title: Eläinten käyttö sodassa

text: Suomalaiset käyttivät sotakoiria venäläisiä kasakoita vastaan. Koirat hyppäsivät kiinni kasakoiden hevosten turpiin joihin ne jäivät hampaillaan roikkumaan. Tästä hevoset pillastuivat ja heittivät ratsastajat selästään.


title: Eläinten käyttö sodassa

text: Koiria on käytetty pommien ja desanttien etsimiseen sekä vahteina. Sotilaspoliiseja koulutetaan edelleen toimimaan koiran kanssa valvontatehtävissä.


title: Eläinten käyttö sodassa

text: Ensimmäisen maailmansodan aikana ranskalaiset ja belgialaiset käyttivät koiria kuormaeläiminä vetämään konekivääreitä ja kantamaan jopa 15 kilon ammuksia. Koiria käytettiin myös viestieläiminä, koska ne ovat pienempi ja nopeampi maali kuin ihmislähetti. Koirat vetivät jopa armeijan viestiyhteyksiä selässään olevasta johtokelasta.


title: Eläinten käyttö sodassa

text: Toisen maailmansodan aikana Neuvostoliitossa koulutettiin panssarintorjuntakoiria, joihin oli sidottu räjähteitä, menemään saksalaisten panssarivaunujen alle. Tästä kuitenkin luovuttiin, kun koirat eivät kyenneet erottamaan tankkeihin maalattuja tunnisteita ja ryömivät yhtä lailla omienkin tankkien alle.


title: Eläinten käyttö sodassa

text: Kirjekyyhkyjä on käytetty tuomaan tärkeitä viestejä rintamalta päämajaan. Kyyhkyn jalkaan voidaan myös kiinnittää huomaamattomia vakoilulaitteita.


title: Eläinten käyttö sodassa

text: Yhdysvaltain laivasto käyttää pullokuonodelfiinejä ja kalifornianmerileijonia ohjelmissaan. Eläimiä käytetään muun muassa etsimään merimiinoja ja paljastamaan vihollisen sukeltajia.


title: Eläinten käyttö sodassa

text: Murka-kissasta tuli Neuvostoliiton sankari palveluksistaan Stalingradin taistelun aikana rottien torjunnassa.


title: Eläinten käyttö sodassa

text: Britanniassa on mitali, "PDSA Dickin Medal", sodissa kunnostautuneille eläimille. Sen sai 1943–1949 32 kirjekyyhkyä, 18 koiraa ja yksi kissa, HMS Amethystin laivakissa Simon. Vuonna 2000 järjestyksessään 55. mitali myönnettiin vielä newfoundlandinkoira Ganderille Lye Munin taistelusta 1941.


title: NR-23

text: NR-23 on neuvostoliittolainen monissa Neuvostoliiton ja Varsovan liiton lentokoneissa käytetty konetykki. Sen suunnittelijat olivat A. E. Nudelman ja A. A. Rihter, jotka suunnittelivat sen korvaamaan sodanaikaiset NS-23 ja VJa-23 -tykit. Se otettiin käyttöön vuonna 1949.


title: NR-23

text: NR-23 on yksiputkinen kaasutoiminen 23 mm konetykki. Se on samankaltainen kuin NS-23, mutta mekaaniset parannukset nostivat sen tulinopeutta yli 50 prosentilla. Teoreettinen tulinopeus on 850 laukausta minuutissa, mutta USAF:n tekemissä sotasaaliis-aseiden testeissä tulinopeudeksi todettiin vain 650 laukausta minuutissa. Paranneltu, hiukan raskaampi versio, tyyppimerkinnällä "AM-23", oli käytössä pommikoneiden tykkitorneissa. Se on toiminnaltaan samankaltainen, mutta painaa 43 kg ja pystyy huomattavasti suurempaan tulinopeuteen (1200-1300 laukausta minuutissa). Kiinan kansantasavalta valmistaa kopioita aseen molemmista versioista "Type 23-1" (NR-23) ja "Type 23-2" (AM-23) nimillä.


title: NR-23

text: NR-23:a käytettiin hävittäjälentokoneissa, kuten MiG-15, Lavotškin La-15, MiG-17 ja joissain MiG-19 -malleissa. AM-23:a käytettiin Antonov An-12, Iljušin Il-28, Mjasištšev M-4, Tupolev Tu-14, Tupolev Tu-16, Tupolev Tu-22, Tupolev Tu-95/Tu-142 ja Tupolev Tu-98 -prototyypin tykkitorneissa.


title: NR-23

text: Kun otetaan huomioon asetta käyttäneet maat ja lentokonemallit, niin se on luultavasti ollut kaikkein käytetyin lentokonetykki aikanaan. 1960-luvun puolivälissä tykki korvattiin Neuvostoliiton käytössä kaksiputkisella Grjazev-Šipunov GŠ-23L:llä. NR-23:n mekanismia kehitettiin valmistettaessa voimakkaampi 30 mm NR-30 -tykki, jota käytettiin MiG-19-koneessa ja joissakin MiG-21-malleissa.


title: NR-23

text: Tätä tykkiä saatettiin käyttää myös Almaz-sarjan sotilasavaruusasemissa.


title: Jamppa

text: Jamppa on noin 3 483 (2005) asukkaan lähiö ja kaupunginosa Järvenpäässä, noin 2 km keskustasta. Alue rakennettiin vuokratalovaltaiseksi.


title: Jamppa

text: Wärtsilän tehtaan muutettua Helsingistä Järvenpäähän vuonna 1970 alkoi lähistölle nousta kerrostaloasutusta. Ensimmäiset kerrostalot valmistuivat vuonna 1972 Naavatielle. Alue oli vielä tuolloin Saunakalliota, mutta radan itäpuoli nimettiin myöhemmin Jampaksi.


title: Jamppa

text: Järvenpään kaupungin projektitoiminta Jampan lähiössä


title: Jamppa

text: ARA:n tuella Järvenpään kaupunki käynnisti Jampassa perusparannusohjelman vuonna 1993. Saadessaan tukea talojen peruskorjaukseen kaupunki sitoutui samalla alueen kokonaisvaltaiseen kehittämiseen yhteistyössä asukkaiden kanssa. Näin alkoi Jamppa-projekti. Projektin puitteissa kaupunki käynnisti Aamuklubi-toiminnan, joka oli aluksi tarkoitettu vain päihdeongelmaisille.


title: Jamppa

text:
Kaupunginhallitus päätti 24.11.1997 Järvenpään osallistumisesta yhdeksi Sisäasiainministeriön käynnistämän valtakunnallisen Osallisuushankkeen kokeilukunnaksi. Projektin kohdealueeksi valittiin Jampan vajaa 4 000 asukkaan lähiö, joka sijaitsee 3,5 km:n etäisyydellä Järvenpään keskustasta. Projektin ydintavoitteena oli asukkaiden, virkamiesten ja päättäjien vuorovaikutuksen lisääminen, demokratian pelisääntöjen oppiminen, asukkaiden vaikuttamiskeinojen lisääminen sekä jamppalaisten kiinnostuksen lisääntyminen kunnallispolitiikkaan. Asukkaiden, päättäjien ja virkamiesten yhteisissä ”tanssi-illoissa” esiteltiin asukkaiden työstämiä Jampan alueen kehittämisehdotuksia.
Vuosina 1998–2001 toimineen Osallisuusprojektin seurauksista voidaan mainita, että Jampan alueella äänestysaktiivisuus nousi lähes seitsemän prosenttiyksikköä edellisistä kunnallisvaaleista, kun se koko kaupungissa laski. Kolme jamppalaista valittiin valtuustoon. Paikallislehden otsikko vaalien jälkeisenä päivänä olikin osuvasti: ”Koko Järvenpää tarvitsee demokratiatansseja”.


title: Jamppa

text:
Saunakallion Kiinteistöhoito Oy:n kustantamaa Jamppalainen -lehden julkaisemista voitiin lisätä projektin tuella. Vuosina 2000–2001 se ilmestyi jopa neljä kertaa vuodessa. Se kehitettiin asukkaiden, luottamushenkilöiden ja viranhaltijoiden vuorovaikutuskanavaksi. Saunakallion Kiinteistönhoidon liiketoimintojen myymisen johdosta Jamppalainen jäi ilman kustantajaa. Viimeinen numero ilmestyi toukokuussa 2002. Tämän jälkeen Mestariasunnot on toimittanut kaikkiin järvenpääläisiin talouksiin jaettavaa Mestariasukas-lehteä kaksi kertaa vuodessa.
Jampan Asukasyhdistys lähiön toimijana


title: Jamppa

text: Asukastoiminta Jampassa alkoi vuonna 1974, kun perustettiin Saunakallion Asukasyhdistys. Toiminta jatkui 1980-luvun alkuun. Asukasyhdistyksen toiminta käynnistyi uudelleen Jamppa-projektin aikana 1994 lopussa. Tällöin yhdistyksen nimi muutettiin Jampan Asukasyhdistys ry:ksi.


title: Jamppa

text: Jampan Asukasyhdistys alkoi oman projektitoimintansa vuoden 1995 joulukuussa, kun Perheprojekti käynnistyi EU-rahalla. Projektilla oli kaksi toimipistettä Aluetupa Ainontupa ja Perhekeskus Peukaloinen. EU-rahaa saatiin vain vuodeksi. Sen jälkeen rahoittajia olivat RAY, Uudenmaan liitto, Järvenpään kaupunki ja Järvenpään seurakunta. Projekti päättyi maaliskuun lopussa vuonna 2000.


title: Jamppa

text: Asukasyhdistys oli mukana aktiivisena toimijana kaupungin hallinnoimassa Osallisuusprojektissa vuosina 1998–2001.


title: Jamppa

text: Asukasyhdistys jatkoi projektitoimintaa erilaisten yhteistyötahojen kanssa 31.12.2007 asti. Iltapäiväkerho Louhentupa aloitti toimintansa helmikuussa 1999. Kerho siirtyi syksyllä 1999 osaksi Setlementti Louhelan hallinnoimaa iltapäiväkerhoprojektia kevääseen 2005 asti. Syksyllä 2005 kerho siirtyi osaksi kaupungin iltapäiväkerhoprojektia.


title: Jamppa

text: Erityislapset projekti alkoi 1.4.2000 ja kesti 30.6.2003. Siinä annettiin turvallista aamu- ja iltapäivähoitoa erityisluokkalaisille (1–3). Projektin jälkeen toiminta jatkui itsenäisenä yrityksenä.


title: Jamppa

text: Työllistämisprojekti alkoi 1.6.2000 ja loppui 31.12.2003. Projektin aikana työllistettiin 32 eri pitkäaikaistyötöntä eri toimipisteisiin Jampassa.


title: Jamppa

text: Vanhustyön projekti Jampan Jennit ja Jussit käynnistyi 1.6.2004. Vuoden 2005 alusta se laajeni koskemaan koko Järvenpäätä. Projekti työllisti 28 pitkäaikaistyötöntä. Se päättyi 31.12.2007. Asiakkaille tarjottiin mahdollisuutta siirtyä toisen kolmannen sektorin toimijan, Setlementti Louhelan palvelujen piiriin. Suurin osa tekikin näin.


title: Jamppa

text: Jamppa vuoden 2005 uusmaalainen kylä


title: Jamppa

text: Yksi tavoite toiminnassa täyttyi vuonna 2005, kun Uudenmaan liiton maakuntahallitus palkitsi Jampan vuoden uusmaalaisena kylänä. Tunnustusta perusteltiin sillä, että Jamppa on lähiöuudistusten malliesimerkki Tiedote 15.3.2005.


title: Jamppa

text: Jampan asukasyhdistys jatkaa edelleen toimintaansa ja aluetuvan toiminnasta vastaa Setlementti Louhela.


title: Jamppa

text: Jamppa rajautuu lännessä päärataan, jonka lounaispuolella on Saunakallio. Etelässä rajana on Maahisentie, jonka eteläpuolella on Sorto. Pohjoisessa Jamppa rajautuu Nummenkylän ja Wärtsilän kaupunginosiin ja idässä Peltolan kaupunginosaan.


title: Jamppa

text: Jampassa on myös omakoti- ja rivitalovaltaisia osia, kuten Levonkytö ja Koivusaari.


title: Jamppa

text: Jampan postinumero on 04440.


title: Jamppa

text: Ostoskeskuksessa osoitteessa Oksapolku 1 toimii K-Market, R-kioski, Ottopiste-automaatti ja kierrätyspiste. K-Marketissa on myös postin palvelupiste. Kaupungin nuorisotila sijaitsee myös ostoskeskuksessa. Ostoskeskuksen yhteyteen rakennettiin myöhemmin Järvenpään seurakunnan Jampan seurakuntakoti . Sivuapteekki sijaitsee ostoskeskuksen lähellä Wärtsilänkadun toisella puolella. Apteekin vieressä, samassa rakennuksessa, on myös Club 70 niminen baari. Ostoskeskuksen vieressä on myös Jampan sosiaali- ja terveystoimen aluetoimisto, jossa on mm. kunnan hammashoitola ja äitiysneuvola. Rautatieaseman vieressä sijaitsee K-market-lähikauppa sekä vuonna 2009 avattu ravintola Roze. Monipuolisia palveluita koko Järvenpään lapsiperheille tarjoaa Naavatiellä sijaitseva Perhekeskus Maahinen.


title: Jamppa

text: Jampassa sijaitsevat Järvenpään kaupungin Saunakallion ja Koivusaaren koulut.


title: Jamppa

text: Jampassa toimivia suuryrityksiä ovat mm. Ruukkiin kuuluva Asva, Rocla sekä Metso paper. Jampassa on myös partureita, ravintoloita ja yksi kioski.


title: Jamppa

text: Saunakallion rautatieasema on Jampassa ja sille liikennöidään puolen tunnin vuorovälillä lähiliikenteen R-junilla. Aseman pohjoispuolelta kääntyy teollisuusraide koilliseen Wärtsilän alueelle. Jampasta on säännöllinen linja-autoliikenne Järvenpään keskustaan. Osa vuoroista jatkaa edelleen Tuusulan Hyrylään ja Helsinki-Vantaan lentoasemalle.


title: Jamppa

text: Jampan valtaväylät ovat itä-länsisuuntaiset Jäppilänkatu ja Vähänummentie sekä etelä-pohjoissuuntaiset Wärtsilänkatu ja Pietolankatu. Jäppilänkatu ja Wärtsilänkatu risteävät aseman kohdalla.


title: Jamppa

text: Jampan keskustassa on valaistu Jampan kuntorata (850 m) jolla on talvisin hiihtolatu. Yhdyslatua pitkin pääsee hiihtämään Järvenpään jäähallille, Paavonpolun valaistulle kuntoradalle tai edelleen Terholan valaistulle kuntoradalle saakka.


title: Jamppa

text: Koivusaaren koulun viereissä on Koivusaaren urheilupuisto, jonka kentällä (Jampan talvijalkapallokenttä, 60 m × 100 m) pelataan säännöllisesti Järvenpään Palloseuran JäPS:n jalkapallo-otteluita. Kentän pohjoispuolelle valmistui 2000-luvun alussa Fortum-halli jalkapalloilijoille. Saunakallion kentällä (75 m × 85 m) pelataan kesäisin pesäpallo-otteluita. Talvisin kenttä on jäädytetty luistinradaksi.


title: Chemistry

text: Chemistry () on japanilainen R&B-yhtye, jonka muodostavat Yoshikuni Dōchin (, s. 17. marraskuuta 1978 Hiroshima) ja Kaname Kawabata (川畑要, s. 28. tammikuuta 1979 Tokio). Yhtye perustettiin vuonna 2001, kun Dōchin ja Kawabata voittivat "Asayan"-televisio-ohjelman kykyjenetsintäkilpailun. Chemistryn ensimmäinen single ”Pieces of a Dream” julkaistiin 7. maaliskuuta 2001; se nousi Oricon-listan kärkeen ja myi yli miljoona kopiota.


title: Chemistry

text: Yhtye on julkaissut kolmetoista albumia ja yli 30 singleä.


title: Niasiini

text: Niasiini eli B -vitamiini on yhteisnimitys nikotiiniamidille (CHNO, CAS-numero 98-92-0) ja nikotiinihapolle (CHNO, CAS-numero 59-67-6). Kyseessä on vesiliukoinen vitamiini, jonka johdannaiset ovat tärkeitä elävän solun aineenvaihdunnalle. Ravinnosta saatu niasiini imeytyy lähinnä ohutsuolesta, mutta pieniä määriä voi imeytyä myös mahalaukusta. Elimistö voi myös syntetisoida maksassa niasiinia sen esiasteesta tryptofaanista.


title: Niasiini

text: Niasiinin vakava puutostauti pellagra ("pelle agra = karkea maa/iho") on Suomessa harvinainen. Sen oireina voivat olla ihottuma, ripuli ja neurologiset oireet. Vähäinen puutos hidastaa aineenvaihduntaa, ja puutoksen yhteyttä liikapainoon tutkitaan. Niasiinin yliannostus on vaaraksi iholle ja maksalle.


title: Niasiini

text:
Kaikki B-vitamiinit ovat entsyymien tarvitsemien koentsyymien esiasteita. Niasiinia tarvitaan etenkin nikotiiniamidiadeniinidinukleotidien (NAD ja NADP) valmistukseen.
Niasiinin lähteitä ovat eläinkunnan tuotteet kuten liha, sisäelimet, kala, kananmunat ja maitovalmisteet sekä kokojyvävilja, pähkinät ja lehtivihannekset. Lisäksi mm. joihinkin energiajuomiin on lisätty niasiinia tarkoituksella.


title: Niasiini

text:
Valtion ravitsemusneuvottelukunnan suositusten mukaan niasiinia tulisi saada 1,6 mg/vrk ravinnosta energiana saatua megajoulea kohti. Niasiinin saanti lasketaan ns. niasiiniekvivalenttina (NE), jossa 1 mg niasiinia vastaa 60 mg tryptofaania. Aikuisilla naisilla saantisuositus on noin 15 mg/vrk ja miehillä noin 20 mg/vrk. Lapsilla suositus vaihtelee iän mukaan.
Suurimmaksi hyväksyttäväksi päiväsaanniksi on määritelty aikuiselle: nikotiinihappoa 10 mg/vrk tai nikotiiniamidia 900 mg/vrk (Rajat koskevat vain täydennettyjä elintarvikkeita ja ravintoainevalmisteita eikä nikotiinihapon rajoitus koske raskaana olevia tai imettäviä naisia). . Suomalaiset saavat niasiinia keskimäärin: naiset 26 mg/vrk ja miehet 35 mg/vrk eli suosituksiin verrattuna riittävän runsaasti. Suomalaisten niasiini on peräisin lihasta, maidosta ja viljasta. .


title: Niasiini

text: Nikotiinihappoa käytetään lääkkeenä esimerkiksi jatkuvaan huimaukseen yhdessä syklitsiinin ja diatsepaamin kanssa.


title: Raamatun historiallisuus

text: Tämä artikkeli käsittelee Raamatun historiallisuutta eli sitä, missä määrin Raamattu on historiallisesti paikkansapitävä kuvaus, sekä missä määrin ja millä ehdoilla sitä voidaan käyttää historiallisten henkilöiden ja tapahtumien lähteenä.


title: Raamatun historiallisuus

text: Arkeologisin keinoin Raamatun historiallisuutta tutkii raamatullinen arkeologia.


title: Raamatun historiallisuus

text: Artikkeli ei ole historiallinen kuvaus Raamatun ajoista. Katso: Israelin kuningaskunta ja Juudan kuningaskunta.


title: Raamatun historiallisuus

text:
Sekä Vanhan että Uuden testamentin kirjat jaetaan tavanomaisesti historiallisiin, runollisiin ja opetuskirjoihin sekä profeettakirjoihin.
Historiallisiksi kirjoiksi luetaan Vanhan testamentin kirjat Ensimmäisestä Mooseksen kirjasta Toiseen aikakirjaan sekä Uudessa testamentissa evankeliumit ja Apostolien teot. Kysymys Raamatun historiallisesta
paikkansapitävyydestä koskeekin ensi sijassa näitä kirjoja. Tämä jaottelu ei kuitenkaan kaikilta osin vastaa kirjojen sisältöä, sillä esimerkiksi Mooseksen kirjat sisältävät historiallisten tai sellaisiksi väitettyjen kertomusten ohella myös laajan uskonnollisen lain, kun taas profeettakirjoissakin on runsaasti viittauksia niiden kirjoittamisajankohdan historiallisiin tapahtumiin.


title: Raamatun historiallisuus

text: Monet ihmiset erityisesti konservatiivisen ja fundamentalistisen kristinuskon piirissä uskovat, että Raamattu on kokonaisuudessaan Jumalan sanaa ja siten erehtymätön ja kumoamaton. Näin Raamatun ajatellaan myös siinä kuvattujen historiallisten tapahtumien osalta täydellisesti paikkansapitävä pienimpiä yksityiskohtia myöten


title: Raamatun historiallisuus

text: Kaikki konservatiivit eivät kuitenkaan ole sitä mieltä, että Raamattu on täydellisen virheetön. He ovat kuitenkin sitä mieltä, että Raamattu on paikkansapitävä suurimpien historiallisten tapahtumien suhteen, ja että kaikkea Raamatussa olevaa ei tule ottaa kirjaimellisesti — esimerkkinä ilmiselvät runollisen ilmaisun kohdat.


title: Raamatun historiallisuus

text: Joitakin konservatiivisia raamattuoppineita ovat amerikkalaiset Norman Geisler, Gary Habermas, F. F. Bruce, Edwin M. Yamauchi, Bruce Metzger, William F. Albright, Kenneth Kitchen ja Bryant G. Wood. Suomalaisia vanhoillisia raamattuoppineita on muun muassa Uuras Saarnivaara. Konservatiivista raamatuntulkintaa edustavat Suomessa myös esimerkiksi "Perusta"- ja "Concordia" -lehdet. Näkyvästi konservatiivista raamattunäkemystä viime aikoina on edustanut myös esimerkiksi Pekka Reinikainen.


title: Raamatun historiallisuus

text:
Konservatiivisten näkemysten lisäksi uskonnollisista kysymyksistä on liberaaleja eli vapaamielisiä sekä sekulaareja eli maallisia näkemyksiä.
Monet kristityt ja juutalaiset painottavat Raamatun kertomusten siveellisiä arvoja ja uskonnollisia käsityksiä, eikä kertomusten historiallisuus ole heille kovinkaan tärkeää. Monet uskovaiset viittaavat Raamatun kertomuksiin usein vertauskuvallisina taruina, tai tarkoituksellisesti yksinkertaistettuina kertomuksina. Erityisesti valtavirran juutalaisuus hylkää Raamatun kirjojen yksipuolisen kirjaimellisen tulkinnan.


title: Raamatun historiallisuus

text:
Akateemisessa yhteisössä keskustelu pyörii lähinnä sen ympärillä, kuinka paljon Raamatun tekstille tulee antaa painoarvoa suhteessa sitä vastaan puhuvaan todistusaineistoon tai todisteiden puuttumiseen. Yleisesti niitä, jotka laittavat enemmän painoarvoa Raamatulle ja olettavat sen olevan oikeassa, ellei toisin todisteta, kutsutaan raamatullisiksi maksimalisteiksi (maksimi = suuri määrä tai aste). Vastakkaista näkemystä kutsutaan puolestaan raamatulliseksi minimalismiksi (minimi = pieni määrä tai aste).
Näiden kahden osapuolen välinen väittely koskee myös suhdetta historiankirjoitukseen ylipäänsä: osapuolet ovat eri mieltä siitä, kuinka paljon vanhoille asiakirjoille ja epäsuoralle todistusaineistolle voi yleensäkään laittaa painoa. Maksimalistit ottavat Raamatun kertomukset lähtökohdaksi historian kokoamiselle, ja korjaavat tai tulkitsevat niitä uudelleen silloin, kun ne ovat ristiriidassa arkeologisen eli muinaistieteellisen todistusaineiston kanssa. Minimalistit lähtevät puhtaasti arkeologisesta todistusaineistosta, ja katsovat Raamatun kertomusten olevan historiankirjoituksen kannalta arvokkaita ainoastaan silloin, kun ne pitävät yhtä arkeologian kanssa.


title: Raamatun historiallisuus

text:
Yksi syy maksimalistien ja minimalistien väliseen ristiriitaan on löydetyn ja arvioidun arkeologisen tiedon määrässä. Maksimalistit arvioivat, että ainoastaan pieni murto-osa mahdollisesta arkeologisesta aineistosta on löydetty ja käyty läpi.
Koska aineistoa on näin vähän, niistä ei voida heidän mukaansa tehdä kovin pitkälle vietyjä johtopäätöksiä. Minimalistit ovat puolestaan sitä mieltä, että maksimalistien arviota huomattavasti suurempi osa arkeologisesta aineistosta on jo löydetty ja käyty läpi.
Kumpikin osapuoli on yhtä mieltä siitä, että vaikka kiinnostus Raamattua koskevaan arkeologiaan on lisääntynyt, niin sanottujen raamatullisten maiden eli Lähi-idän poliittinen epävakaisuus ja taloudelliset olot ovat hidastaneet tutkimusta huomattavasti.


title: Raamatun historiallisuus

text: Kuten minkä tahansa kirjoituksen arvioinnissa, myös raamatullisen tekstin arviointi vaatii tietoa sen kirjoitusajankohdasta, kirjoittajasta ja alkuperäisestä tarkoituksesta. Suurin osa tutkijoista esimerkiksi on sitä mieltä, että Pentateukki kirjoitettiin joskus vuosien 1000 ja 600 eaa. välillä. Suosituin oletus osoittaa kuningas Josian hallituskaudelle 600-luvulle eaa.


title: Raamatun historiallisuus

text: Tämän vuoksi on pidettävä mahdollisena, että aikaisemmin vain suullisena perimätietona tunnetut kertomukset olivat saattaneet vähitellen muuttua, kun niitä oli vuosisatojen ajan kerrottu sukupolvelta toiselle, ja niihin on saattanut sulautua alun perin täysin erillisiä kertomuksia. Mikäli kirjoitukset on kirjoitettu ylös Juudan kuningaskunnan aikana, poliittiset tarpeet ovat saattaneet huomattavasti vaikuttaa kirjoituksiin. Esimerkiksi Juudan ja Israelin kuningaskuntien esittäminen yhtenä valtiona liioitellusti on saattanut palvella Josian tarkoituksia.


title: Raamatun historiallisuus

text:
Yleinen käsitys on, että meille säilyneet Raamatun tekstit perustuvat monissa tapauksissa vanhempiin kirjoitetuihin lähteisiin, jotka ovat sittemmin kadonneet. Tämä pätee niin Pentateukkiin
, kuin niin sanottuihin synoptisiin evankeliumeihin.
Suurin osa tutkijoista hyväksyy tällaisen oletuksen. Olettamuksella on kuitenkin myös vastustajansa.


title: Raamatun historiallisuus

text:
Vanhan testamentin historialliset kirjat ovat muinaisen Israelin historian tärkein lähde. Siltä osin kuin ne käsittelevät aikaa ennen kuningaskunnan syntyä (noin 1000 eaa.), ne ovat suurimmaksi osaksi legendamaisia, mutta kuningaskunnan ajan osalta niitä pidetään pääpirteissään luotettavina, ja niissä on muutamia suoranaisia viittauksia kirjoittajien lähteinä käyttämiin asiakirjoihinkin.
Niiden kirjoittajat eivät kuitenkaan ole pyrkineet esittämään puolueetonta historiikkia, vaan he ovat tulkinneet tapahtumia uskonnollisesta näkökulmasta. Sen vuoksi monista merkittävistäkin poliittisen historian tapahtumista on vain niukasti tietoa.


title: Raamatun historiallisuus

text:
Jos ensimmäinen Mooseksen kirja tulkitaan kirjaimellisesti, niin Maan iäksi saadaan kuusi tuhatta vuotta. Geologit päätyivät kuitenkin jo 1700-luvulla käsitykseen, että Maa on paljon vanhempi, ja kiista kärjistyi myöhemmin kehitysopin tultua tunnetuksi.
Runsaasti todisteita Maan ja maailmankaikkeuden pitkästä iästä tarjoaa myös tähtitiede ja kosmologia. Nykyään useimmat teologitkin pitävät Raamatun alkukertomuksia luonteeltaan myyttisinä, eivät
historiallisina.


title: Raamatun historiallisuus

text: Monet kristityt, joita kutsutaan yleensä fundamentalisteiksi vakaumuksensa tähden, kannattavat nuoren Maan kreationismia ja pitävät Raamatun alkukertomusta historiallisesti luotettavana. He tulkitsevat todistusaineistoa siitä lähtökohdasta, että se tukee tätä ennakko-oletusta sen sijaan, että se tukisi kehitysoppia. Sitä vastoin esimerkiksi vanhan Maan kreationistit eivät pidä alkukertomuksia sellaisenaan kirjaimellisesti tosina.


title: Raamatun historiallisuus

text: Vaikka Raamatussa kuvataankin yön ja päivän vaihtelu luomispäivän kuluessa, päivän pituus ei suoraan käy ilmi tekstistä. Lisäksi ”päiväksi” käännetyllä heprean sanalla on 24-tuntisen vuorokauden ohella muitakin merkityksiä, joihin lukeutuu ’pitkä aika; epätavalliseen tapahtumaan kulunut aika’. Esimerkiksi esittäessään tiivistelmän Jumalan luomistyöstä Mooses puhui kaikista kuudesta luomispäivästä yhtenä päivänä. Tämän perusteella jotkut kristityt tulkitsevat luomiskertomusten päivien kuvaavan tavallista vuorokautta huomattavasti pidempiä, jopa miljardien vuosien mittaisia ajanjaksoja. Tässä yhteydessä viitataan usein myös Paavalin toteamukseen, että "yksi päivä on Herran edessä niin kuin tuhat vuotta ja tuhat vuotta niin kuin yksi päivä".


title: Raamatun historiallisuus

text: Raamatun patriarkoiksi kutsutaan Abrahamia, hänen poikansa Iisakia ja tämän poikaa Jaakobia. Raamatun mukaan israelilaiset polveutuvat heistä. Raamatun patriarkoista ei ole löydetty arkeologisia todisteita, eikä yksittäisen perhekunnan olemassaolosta ole käytännössä usein mahdollistakaan saada juuri arkeologisia todisteita. Tosin monet patriarkkakertomuksissa mainitut henkilönnimet esiintyvät Marista ja Ras Shamrasta löydetyistä teksteistä, jotka ovat peräisin suunnilleen samalta aikakaudelta, jolloin patriarkat Raamatun mukaan elivät. Tämä ei kuitenkaan todista itse patriarkoista mitään, koska nimet ovat mahdollisesti jo silloin olleet yleisessäkin käytössä.


title: Raamatun historiallisuus

text: Tutkijoista monet pitävät patriarkkoja historiallisina henkilöinä, tosin pikemminkin muinaisina heimopäällikköinä kuin koko kansan todellisina kantaisinä.. Toisaalta monet katsovat näidenkin kertomusten olevan taruja, menneisyyteen sijoittuvia kertomuksia, jotka eivät ole varsinaisesti historiaa, vaan niiden tarkoituksena on kertoa Jumalan antamista lupauksista ja pyhistä paikoista, joissa Jumala oli ilmestynyt.


title: Raamatun historiallisuus

text:
Nykyään esimerkiksi muinaistutkija Amihai Mazar väittää, että useat Raamatun kertomukset kuvaavat todenmukaisesti ja yksityiskohtaisesti elämää toisella vuosituhannella ennen ajanlaskun alkua, sellaisena kuin kokemusperäinen muinaistiede sen vahvistaa.
Toinen muinaistutkija Israel Finkelstein on puolestaan kiistänyt tämän, sanoen, että samat yhteisölliset tavat voidaan löytää myös ensimmäiseltä vuosituhannelta ennen ajanlaskun alkua. Finkelstein käytti omina todistuksinaan muun muassa viittauksia kamelien käyttöön kantojuhtina. Hänen mukaansa kameleista tuli kotieläimiä vasta toisen vuosituhannen loppupuolella ennen ajanlaskun alkua, ja ne tulivat laajempaan käyttöön vasta ensimmäisellä vuosituhannella ennen ajanlaskun alkua (Finkelstein, 2001).
Jotkut toiset tutkijat kuitenkin ovat sitä mieltä, että kamelit tulivat käyttöön jo niin varhain kuin 4000 eaa. (Levy, 2002)).
Arkeologisissa tutkimuksissa löydetyt ensimmäiset kesyjen kamelien jäänteet ovat vuosisatoja patriarkkojen aikaa nuorempia.
Muita vääriä ajoituksia ovat joidenkin tutkijoiden mukaan muun muassa kohtaamiset aramealaisten ja filistealaisten kanssa, sillä näiden kansojen katsotaan saapuneen alueella vasta 1300- ja 1100-luvuilla ennen ajanlaskun alkua.


title: Raamatun historiallisuus

text: Niin sanotun Exoduksen eli Israelin kansan Egyptistä paon historiallisuudesta on väitelty tutkijoiden keskuudessa melko paljon. Tiedetään, että uuden valtakunnan aikana Egyptiin tuli ja sieltä lähti useita aasialaisia kansoja. Muuttoliikkeiden kohteena oli erityisesti pitkään jatkuneiden kuivuusjaksojen aikana Niilin hedelmällinen suistoalue.


title: Raamatun historiallisuus

text: Egyptiläisistä lähteistä on löydetty viittauksia, joiden perusteella juutalaisten on esitetty mahdollisesti olleen sama kansa kuin lähteiden mainitsemat hyksot, aasialainen, mahdollisesti seemiläinen kansa, joka valloitti Egyptin noin vuonna 1785 eaa, ja että Raamatun kertomus Egyptistä lähdöstä viittaisi todellisuudessa hyksojen karkotukseen.


title: Raamatun historiallisuus

text: Varhaisin tunnettu viittaus, jossa esiintyy nimi "Israel", on noin vuodelta 1200 eaa. oleva Merenptahin steela, johon viitataan joskus nimellä "Israelin kivi". Siihen on kirjattu faarao Merneptahin (1232-1222 eaa.) voittoja, muun muassa: ""Israel on tehty autioksi, hänellä ei ole siementä. Palestiinasta on tullut leski Egyptiä varten"". Tämän on katsottu osoittaneen, että viimeistään tuohon aikaan israelilaiset olivat jo saapuneet Palestiinaan tai että vain pieni osa israelilaisista oli ollut Egyptissä. Donald Redfordin mukaan Exoduksesta seurasi, että Israelista tuli kiertelevä paimentolaiskansa, joista osa oli jahvistisia ja joka tarjoaa alkuperän Israelin kansalle.


title: Raamatun historiallisuus

text:
Jotkut ovat pyrkineet löytämään historialliset vastineet Toisen Mooseksen kirjan mainitsemille kymmenelle vitsaukselle. Lievemmässä muodossa monet niistä ovat Egyptissä yleisiä ilmiöitä, joten niiden kuvaus osoittaa Egyptin olojen tuntemusta.
Selitystä niiden epätavalliselle voimakkuudelle ja muun muassa pimeydelle yhtenä vitsauksista on etsitty muun muassa Theran tulivuorenpurkauksesta 1600-luvulla eaa. Yleisesti tätä pidetään kuitenkin näennäistieteenä.


title: Raamatun historiallisuus

text: Raamattu mainitsee Israelin kansan kooksi yli 600 000 aikuista miestä, mitä ei voida pitää kirjaimellisesti totena. Vaikka muinaisen Egyptin väkilukua ei tiedetä, tämä luku ylittäisi pienimmät arviot koko Egyptin väestöstä tuona aikana, ja se muodostaisi hyvin suuren osan tai jopa enemmistön väestöstä myös useimpien muiden arvioiden mukaan . Monesti on ehdotettu, että sana "tuhat" tulisi tulkita merkitsemään "perhettä", mikä vastaisi enemmän historiallisia tietoja.


title: Raamatun historiallisuus

text:
Jeriko ja muut Palestiinan asutuskeskukset osoittavat merkkejä väkivaltaisista kausista keskisellä pronssikaudella. Joosuan suorittamista valloituksista ei kuitenkaan ole todisteita.
Tunnetuimpana esimerkkinä Jerikon tuhoutuneen muurin jäännökset on löydetty. Ne ovat tuhoutuneet joko valtauksessa tai maanjäristyksessä toisen vuosituhannen puolivälissä ennen ajanlaskun alkua. Mielipiteet vaihtelevat sen suhteen, ovatko kyseessä Joosuan kirjassa mainitut muurit.
John Garstang on ajoittanut muurit noin vuoteen 1400 eaa. Kathleen Kenyon tutki Jerikoa vuosina 1952-1958 käyttäen uusia iänmääritysmenetelmiä. Hän ajoitti kaupungin noin vuoteen 1550 eaa., perustuen siihen, ettei kaupungista löydetty 1400-luvulle tyypillisiä merkkejä muualta tuodusta keramiikasta.


title: Raamatun historiallisuus

text: Myöhemmin Bryant G. Wood julkaisi artikkelin "Biblical Archaeological Review" -lehdessä sanoen, että Kenyonin johtopäätöksissä oli vakavia ongelmia, ja että Garstangin alkuperäinen ajoitus oli oikeampi. Garstangin ja Woodin ajoitus on yhtäpitävä monen raamattuoppineen tekemälle Joosuan ajoitukselle. Myös Wood esitti, että arkeologiset löydöt vastaavat Joosuan kirjaa koskien Jerikon valtausta noin vuonna 1400 eaa. Löydöt eivät kuitenkaan osoita, että väestö olisi lisääntynyt tuohon aikaan merkittävästi. Sen on arveltu olleen noin 50 000 – 100 000 henkeä . Suurin osa tutkijoista ei kuitenkaan ole hyväksynyt Woodin ajoitusta, ja yleisesti muurien katsotaan tuhoutuneen Kenyonin ajoituksen mukaisesti.


title: Raamatun historiallisuus

text: Varhaisin arkeologinen todistusaineisto joka viittaa siihen, että nimenomaan israelilaiset ovat olleet seudulla, ajoittuu 1200-luvulle eaa. Todennäköisenä pidetään, että Israelin heimot levittäytyivät alueelle vähitellen ja että vain osa heistä oli missään vaiheessa ollut orjina Egyptissä.


title: Raamatun historiallisuus

text: Kuningas Daavidia on yleisesti pidetty historiallisena henkilönä, jonka historiallisuus vielä vahvistui sen jälkeen kun löydettiin 800-luvulta ennen ajanlaskun alkua peräisin oleva Tel Danin piirtokirjoitus, joka todennäköisesti viittaa Daavidin huoneeseen. Tutkijat ovat jakaantuneempia sen suhteen, oliko Raamatussa kuvattua kuningas Salomon mahtavaa valtakuntaa, yhdistynyttä Israelin kuningaskuntaa, tai Jeroboamin kapinointia koskaan olemassa vai ovatko ne vain myöhempiä sepitelmiä. Niiden olemassaolon puoltajat huomauttavat siitä tosiasiasta, että maa oli jaettu kahteen osaan, joiden keskuksina olivat Jerusalem ja Shechem, jo silloin kun egyptiläiset hallitsivat Israelia Egyptin Uuden valtakunnan aikana. Salomon valtakunta ylsi Raamatun kertomusten mukaan pohjoisesta Eufrat-joelta etelään Punaisellemerelle. Tämän alueen valtaaminen ja hallussa pitäminen olisi vaatinut suuren määrän sotilaita ja aseita ja hyvín järjestäytyneen valtion. Salomon valtakunnan olemassaoloa puoltaneet ovat kuitenkin esittäneet, että Raamattu ei esitä alueiden olleen suoraan Israelin valtion hallinnon alla, vaan esittää alueet lähinnä verovelvollisina Israelille.


title: Raamatun historiallisuus

text: Jerusalemista on vain vähän löytöjä 900-luvulta eaa. Kaupunki on kuitenkin tuhottu ja uudelleenrakennettu 15-20 kertaa väitetyn Daavidin ja Salomon ajan jälkeen, joten arkeologiset todisteet ovat saattaneet myös tuhoutua. Joitakin löytöjä on ajoitettu keskiselle pronssikaudelle ja myöhemmin rautakaudelle. Alueelta on kuitenkin vuonna 2005 tehty löytö, jota on esitetty kuningas Daavidin palatsin paikaksi, ja jonka on väitetty voivan muuttaa tämän näkemyksen. Arkeologit eivät kuitenkaan ole päässeet yksimielisyyteen, onko kyseessä Daavidin palatsi, ja kysymys on herättänyt Israelissa runsaasti intohimoja myös poliittisista syistä.


title: Raamatun historiallisuus

text: Tuon ajan ulkopuoliset historioitsijat eivät mainitse Daavidin ja Salomon voittoja. Muut alueen valtakunnat olivat kuitenkin tuohon aikaan rappiotilassa. Osa tutkijoista on sitä mieltä, että myös Daavid, mikäli hän on elänyt, oli vain vähäpätöinen heimopäällikkö ja Jerusalemkin hänen aikanaan vain vähäinen kylä, ja että vasta myöhempien sukupolvien mielikuvituksessa hän olisi tullut muinaisen suurvallan hallitsijaksi.